
ΒΟΥΛΗ ΤΩΝ ΕΛΛΗΝΩΝ 
ΠΕΡΙΟΔΟΣ Κ΄- ΣΥΝΟΔΟΣ Β΄ 
ΕΠΙΤΡΟΠΗ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ

(Άρθρο 40 παρ. 1 Κ.τ.Β.)

Στην Αθήνα, σήμερα, 7 Νοεμβρίου 2024, ημέρα Πέμπτη και ώρα 14.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: Παρουσίαση από το Ελεγκτικό Συνέδριο της έκθεσης που υποβάλλεται στη Βουλή κατά το άρθρο 98 παράγραφος 1 περίπτωση ε΄ του Συντάγματος (άρθρο 31Α παρ. 1 εδάφιο δ΄ του Κ.τ.Β.).
Τα Μέλη της Επιτροπής ενημέρωσαν οι κ.κ.: Σωτηρία Ντούνη, Πρόεδρος του Ελεγκτικού Συνεδρίου, Κωνσταντίνος Κρέπης, Σύμβουλος του Ελεγκτικού Συνεδρίου, Ιωάννης Παπαδάκης, Προϊστάμενος της Υπηρεσίας Επιτρόπου «Απολογισμός και Ισολογισμός του Κράτους», Μαρία Μιχαηλίδου, υπάλληλος της Υπηρεσίας Επιτρόπου «Απολογισμός και Ισολογισμός του Κράτους».
Στη συνεδρίαση παρέστησαν ο Υφυπουργός Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Αποστολάκη Μαρία Ελένη, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Βορύλλας Ανδρέας, Καζαμίας Αλέξανδρος και Χαλκιάς Αθανάσιος.  
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Κυρίες και κύριοι συνάδελφοι, ξεκινάει η συνεδρίαση με θέμα ημερήσιας διάταξης την Παρουσίαση από το Ελεγκτικό Συνέδριο της έκθεσης που υποβάλλεται στη Βουλή κατά το άρθρο 98 παράγραφος 1 περίπτωση ε΄ του Συντάγματος (άρθρο 31Α παρ. 1 εδάφιο δ΄ του Κ.τ.Β.). 
Όπως γνωρίζετε, το Ελεγκτικό Συνέδριο σύμφωνα με τα οριζόμενα στο Σύνταγμα και τον Κανονισμό της Βουλής παρουσιάζει στη συνεδρίαση της Επιτροπής του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους τα πορίσματα των ελέγχων και παρέχει διευκρινίσεις επί της σχετικής έκθεσης που υποβάλλεται στη Βουλή. Η Επιτροπή αφού λάβει γνώση της έκθεσης του Ελεγκτικού Συνεδρίου εξετάζει τον Απολογισμό και το Γενικό Ισολογισμό του Κράτους. 
Ως εκ τούτου θα ακολουθήσει δεύτερη συνεδρίαση, όπως και την έχουμε προγραμματίσει για τη συζήτηση των σχεδίων νόμων του Υπουργείου Εθνικής Οικονομίας και Οικονομικών «Κύρωση του Απολογισμού του Κράτους οικονομικού έτους 2022» και «Κύρωση του Ισολογισμού και των λοιπών χρηματοοικονομικών καταστάσεων της Κεντρικής Διοίκησης περιόδου αναφοράς 1/1/2022 έως 31/12/2022». 
Στο σημείο αυτό θα ήθελα να καλωσορίσω την Πρόεδρο του Ελεγκτικού Συνεδρίου, κυρία Σωτηρία Ντούνη, όπως, επίσης, και τους εκπροσώπους του Ελεγκτικού Συνεδρίου στην Επιτροπή, καθώς και τον Υφυπουργό μας, τον κ. Πετραλιά. 
Ως προς τη διαδικασία της σημερινής συνεδρίασης, προτείνω μετά την παρουσίαση της έκθεσης να δοθεί ο λόγος για 5 λεπτά, εάν συμφωνείτε συνάδελφοι. 
Παρακαλώ, κ. Βιλιάρδο.
ΒΑΣΙΛΕΙΟΣ ΒΙΛΙΑΡΔΟΣ: Όχι, κ. Πρόεδρε, 5 λεπτά. Είναι νομοσχέδιο, άλλωστε, το οποίο θα κατατεθεί την επόμενη εβδομάδα. Είναι πολύ παραπάνω. 5 λεπτά για τόσες σελίδες δε γίνεται.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Κύριε Βιλιάρδο, ούτως η άλλως στην επόμενη συνεδρίαση, ακριβώς, αυτό θα κάνουμε. 
ΒΑΣΙΛΕΙΟΣ ΒΙΛΙΑΡΔΟΣ: Εντάξει. Ευχαριστώ πολύ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Υπάρχει και δεύτερη συνεδρίαση. 
Συμφωνούμε, λοιπόν, για τα 5 λεπτά στην πρώτη, στην εισαγωγική συνεδρίαση. Από όσους βουλευτές, λοιπόν, εγγραφούν στον κατάλογο των ομιλητών κι εφόσον έχω τη σύμφωνη γνώμη όλων σας, να δώσω ευθύς αμέσως το λόγο στην κυρία Σωτηρία Ντούνη. 
Κυρία Πρόεδρε, έχετε τον λόγο.
ΣΩΤΗΡΙΑ ΝΤΟΥΝΗ (Πρόεδρος του Ελεγκτικού Συνεδρίου): Καλησπέρα σας. Ευχαριστώ πολύ, κ. Πρόεδρε. 
Θα ξεκινήσω με την έκθεση του Ελεγκτικού Συνεδρίου – εμείς, την ονομάζουμε «διαδήλωση» - επί του Απολογισμού, του Ισολογισμού και των λοιπών χρηματοοικονομικών καταστάσεων που αφορούν στο έτος 2022. 
Στη συνέχεια, εφόσον το επιτρέπει ο κ. Πρόεδρος, θα λάβει τον λόγο ο κ. Κρέπης, Σύμβουλος, ο οποίος θα μας πει για την Έκθεση Δημοσιονομικής Βιωσιμότητας έτους 2022, η οποία προβλέπεται στον Οργανικό μας Νόμο και για πρώτη φορά εκφωνήθηκε το προηγούμενο έτος και συνοδεύει τη συγκεκριμένη διαδήλωση.
Πρώτα από όλα, θα ήθελα να αναφέρω κάποιες γενικές παρατηρήσεις σχετικά με τη διαδήλωση, στη συνέχεια θα ακολουθήσει ανάλυση των επιμέρους τμημάτων της με τις κυριότερες, κατά τη γνώμη μου, επισημάνσεις και στο τέλος θα είμαστε στη διάθεσή σας για διευκρινίσεις, απαντήσεις, παρεμβάσεις. 
Ο Απολογισμός έτους 2022 καταρτίσθηκε σε ταμειακή βάση, περιέχει δηλαδή τις εισπράξεις, έσοδα και τις πληρωμές – έξοδα, που διενεργήθηκαν κατά το έτος αναφοράς. Αντίθετα, οι χρηματοοικονομικές καταστάσεις καταρτίσθηκαν με βάση τη λογιστική πολιτική της πρώτης εφαρμογής του Νέου Λογιστικού Πλαισίου της Γενικής Κυβέρνησης, το οποίο προβλέπεται να εφαρμοσθεί από 1/1/2025. Εδώ ο κύριος Υπουργός θα μας πει, αν θα εφαρμοσθεί, γιατί έχουμε κάποιες παρατηρήσεις επί αυτού. Επισημαίνεται, επιπλέον, ότι έχει γίνει μία εφαρμογή των νέων αναλυτικών λογαριασμών εσόδων εξόδων και αντιστοίχισή τους με τους παλιούς κωδικούς αριθμούς εξόδων εσόδων, τους ΚΑΕ. Ο έλεγχος του Ελεγκτικού Συνεδρίου επί του Απολογισμού του Κράτους, συνίσταται σε έλεγχο αξιοπιστίας των λογαριασμών και νομιμότητας και κανονικότητας των υποκείμενων σε αυτό πράξεων. Αντίθετα, ως προς τον Ισολογισμό και τις χρηματοοικονομικές καταστάσεις της Κεντρικής Διοίκησης ελέγχουμε μόνο την αξιοπιστία των λογαριασμών και αναφέρουμε τις κυριότερες διαπιστώσεις, που προκύπτουν από την απεικόνιση της χρηματοοικονομικής θέσης και τη διάρθρωση της περιουσιακής κατάστασης του Δημοσίου. Τα ποσά των εσόδων και των εξόδων που αναγράφονται στον Υπολογισμό συνέχονται με τα αντίστοιχα του Προϋπολογισμού, οπότε θα γίνεται συνήθως μία αντιστοίχιση με τι αναφέρεται στον Προϋπολογισμό, αλλά γίνεται και μία αντιστοίχιση με το τι έχει γίνει την προηγούμενη χρονιά και όχι μόνο σε απόλυτους αριθμούς, αλλά αναφέρεται και σε ποσοστά, τα οποία μας δίνουν ίσως καλύτερη την εικόνα. 
Ξεκινάμε, λοιπόν, με τα έσοδα. Τα καθαρά εισπραχθέντα έσοδα του Κρατικού Προϋπολογισμού από μη χρηματοοικονομικές συναλλαγές ανήλθαν σε 59,74 δις και υπερέβησαν τον στόχο του Προϋπολογισμού κατά 4,62%. Τα έσοδα αυτά αντιπροσωπεύουν το 28,91% του ΑΕΠ σε τρέχουσες τιμές και αυτά προέρχονται κυρίως από φόρους, από μεταβιβάσεις, από λοιπά τρέχοντα έσοδα και πωλήσεις αγαθών. Εδώ κάποιοι κωδικοί παρουσιάζουν υστέρηση κάποιοι κωδικοί έχουν υπερβάσεις. Ως προς την υστέρηση έχουμε τις επιχορηγήσεις επενδύσεων από την Ευρωπαϊκή Ένωση, από μισθώματα κτιρίων και υποδομών και από τέλη κυκλοφορίας. Εδώ είναι αξιοσημείωτο, διότι τα τέλη κυκλοφορίας, όπως θα θυμάστε, είχαν πάρει μια παράταση να πληρωθούν μέχρι το τέλος Φεβρουαρίου και ως εκ τούτου εμφανίστηκε αυτή η υστέρηση. 
Οι υπερβάσεις των εσόδων αφορούν τον Φόρο Προστιθέμενης Αξίας είτε εισπράττονται από ΔΟΥ είτε από τα τελωνεία, τον φόρο εισοδήματος, την επιστροφή ποσών από κεντρικές τράπεζες ευρωζώνης, τρέχουσες εγχώριες μεταβιβάσεις και επιστροφή δαπανών με τη μορφή της επιστρεπτέας προκαταβολής. Το εισπρακτέο υπόλοιπο εσόδων του Απολογισμού ανήλθε σε 122 δισεκατομμύρια ευρώ ή ποσοστό 59,29% του Ακαθάριστου Εγχώριου Προϊόντος. 
 	Επίσης, πρέπει να σημειωθεί εδώ ότι υπήρξαν διαγραφές ποσού 24,01 δισεκατομμύρια ευρώ, οι οποίες οφείλονται σε εσφαλμένες βεβαιώσεις ΔΟΥ και μάλιστα έχουμε τρεις ΔΟΥ συγκεκριμένα, Ηλιούπολης, Μεσολογγίου και Ιωνίας Θεσσαλονίκης. 
Να πω τι διαπιστώθηκε κατά τον έλεγχο των εσόδων. Το πρόβλημα είναι ότι υπήρξαν αποκλίσεις μεταξύ των στοιχείων που τηρούνταν στο ολοκληρωμένο πληροφοριακό σύστημα δημοσιονομικής πολιτικής – αλλιώς ΑΠ- και των αντίστοιχων του TAXISNET. Επίσης, υπήρχαν αποκλίσεις μεταξύ των ανακοινωθέντων στο Γενικό Λογιστήριο και βεβαιωθέντων ανείσπρακτων τελωνειακών εσόδων και εκείνων που προέκυψαν από το Πληροφοριακό Σύστημα Παρακολούθησης. Αυτό που συστήνουμε είναι να μπορούν τα συστήματα αυτά να παρουσιάζουν μια διαλειτουργικότητα, ώστε να μην υπάρχουν αυτές οι αποκλίσεις.
 Ως προς τις αρχές τήρησης του Προϋπολογισμού, διαπιστώθηκε πλημμελής τήρηση των αρχών της καθολικότητας, της ειλικρίνειας και της ακρίβειας. Δεδομένο ότι κάποια που αναμένονταν να είναι έσοδα, δεν είχαν αναγραφεί στον Προϋπολογισμό και τα οποία είναι επί σειρά ετών, ενώ κάποια άλλα υποεκτιμήθηκαν. Ενδεικτικά αναφέρω ότι τα έσοδα από τον ΟΔΑΠ, ενώ είναι συγκεκριμένα και κάθε χρόνο περίπου μπορεί να προϋπολογιστεί το ποσό, δεν αναγράφεται ως έσοδο στον Προϋπολογισμό. Επίσης, ή δεν αναγράφονται τα έσοδα ό,τι απαιτείται για την παροχή υγειονομικών υπηρεσιών σε ασφαλισμένους του ΕΟΠΥΥ από τα στρατιωτικά νοσοκομεία. Επίσης, έσοδο το οποίο δεν αναγράφεται. Ή το διανεμόμενο εισόδημα των λοιπών συμμετοχών από το Ταμείο Παρακαταθηκών και Δανείων, το οποίο υποεκτιμάται. Αυτά απαιτούν απλώς μία βελτίωση των εσωτερικών διαδικασιών της κεντρικής διοίκησης και βεβαίως να εφαρμοστούν οι βέλτιστες πρακτικές. 
Όσον αφορά τα έσοδα από χρηματοοικονομικές συναλλαγές. Εδώ εμφανίζονται ιδιαίτερα αυξημένα και εξαιτίας του επαναλαμβανόμενου χαρακτήρα του βραχυπρόθεσμου δανεισμού μέσω τίτλων με σύμφωνο επαναγοράς, τα γνωστά repos. Δηλαδή, τα έσοδα από χρηματοοικονομικές συναλλαγές ανήλθαν σε 1.175.000.000.000 ευρώ. Είναι πολύ μεγάλο. Αναγράφονται αναλυτικά και θα δούμε και τα αντίστοιχα στα έξοδα.
Βραχυπρόθεσμος δανεισμός πραγματοποιήθηκε κυρίως με κεφάλαια που αντλήθηκαν από το κοινό κεφάλαιο και την ταμειακή διαχείριση των φορέων της γενικής κυβέρνησης που τηρούνται στην Τράπεζα της Ελλάδος. Επιπλέον, έσοδα προήλθαν από χρηματοοικονομικά παράγωγα, τα οποία ανήκουν στην πολιτική διαχείρισης που ασκεί ο Οργανισμός Διαχείρισης Δημοσίου Χρέους. 
Τώρα πάμε στα έξοδα. Πόσα ήταν τα έξοδα; Τα έξοδα ανήλθαν σε 71,63 δισεκατομμύρια ευρώ και υπερέβησαν το στόχο του Προϋπολογισμού κατά 5,44%. Η υπέρβαση αυτή καλύφθηκε με την έκδοση δύο συμπληρωματικών προϋπολογισμών συνολικής αξίας 5,5 δισεκατομμυρίων ευρώ. Κατά την έκδοση των συμπληρωματικών αυτών προϋπολογισμών τηρήθηκαν οι νόμιμες διατάξεις. Εκδόθηκε, δηλαδή, η γνώμη του Δημοσιονομικού Συμβουλίου. Ως προς τον πρώτο Προϋπολογισμό, έγινε μνεία του ενεργειακού κόστους και του πληθωρισμού, καθώς και η γενική ρήτρα διαφυγής. Ως προς το δεύτερο προϋπολογισμό δεν λήφθηκαν όμως υπόψη επικαιροποιημένες προβλέψεις για τη διαμόρφωση των μακροοικονομικών και επιμέρους δημοσιονομικών μεγεθών.
 Τώρα ως προς τους συμπληρωματικούς προϋπολογισμούς, πρέπει να επισημανθεί ότι όλες οι πιστώσεις που αναμορφώθηκαν ανήκαν στον αναλυτικό λογαριασμό σε 29 με τον τίτλο «πιστώσεις υπό κατανομή». Αυτό που στη λογιστική λέγεται «κουβάς» στον οποίον μπήκαν όλα αυτά τα χρήματα και στη συνέχεια ανακατανέμονταν σε διάφορες άλλες πιστώσεις. Αυτό φαίνεται να μη δημιουργεί πρόβλημα, αλλά μας στερεί την πληροφόρηση την οποία έχουμε. Διότι, είναι πιστώσεις γενικές και δεν ξέρουμε πού ακριβώς κατευθύνονται κατά τη διάθεσή τους.
Επιπλέον, πρέπει να σημειωθεί ότι ένα ποσό 277 εκατομμύρια παρέμενε αδιάθετο και κυρίως δεν διατέθηκε για δαπάνες που σχετίζονται με την ενεργειακή κρίση. 
Τώρα, τα έξοδα σε τι αφορούν; 
Αφορούν σε μεταβιβάσεις, σε παροχές σε εργαζομένους αγορές, αναλώσιμων αγαθών και αγορές παγίων περιουσιακών στοιχείων. Εδώ είναι και τα εξοπλιστικά. Υπάρχουν σημαντικές υπερβάσεις έναντι των αρχικώς προϋπολογισθέντων σε όλες σχεδόν τις κατηγορίες. Τις σημαντικότερες υπερβάσεις έχουμε στις κοινωνικές παροχές, μεταβιβάσεις δηλαδή, ότι αφορά τη χορήγηση Νοσοκομείων, ΟΤΑ, eΕΦΚΑ, ΕΟΠΥΥ, ΟΚΑ, ΟΑΣΑ, ΟΑΕΔ κλπ., αποζημιώσεις λόγω δικαστικών αποφάσεων, δαπάνες για την αγορά αγαθών και υπηρεσιών, δαπάνες για την καταβολή επιδοτήσεων, καταβολή τόκων και αγορά παγίων περιουσιακών στοιχείων. Έχουμε και κάποιες υστερήσεις ως προς τα έξοδα, οι οποίες όμως δεν είναι σημαντικές. 
Τα ευρήματα αφορούν σε πλημμελή τήρηση των αρχών καθολικότητας, ειλικρίνειας και ακρίβειας, που διέπουν την κατάρτιση των προϋπολογισμών και εδώ πάλι κάποιες δαπάνες έχουν υποεκτιμηθεί. 
Σχετικά με τα έξοδα από μη χρηματοοικονομικές συναλλαγές και αυτά αντίστοιχα ανήλθαν στο 1 τρισεκατομμύριο 164 δισεκατομμύρια, υπερέβησαν το στόχο του Προϋπολογισμού σε ποσοστό 57,64% και αφορούσαν κυρίως πληρωμές χρεολυσίων δανείων. Εδώ, θα ήθελα να πω ότι η αποτύπωση της πραγματικής εικόνας του νέου καθαρού βραχυπρόθεσμου δανεισμού προϋποθέτει τον συμψηφισμό των λογαριασμών ταξινόμησης εσόδων και εξόδων και όχι τη μεμονωμένη αποτύπωση εξόδων. Οι πληρωμές για δάνεια του Μηχανισμού Στήριξης υπερέβησαν την αρχική πρόβλεψη του Προϋπολογισμού κατά ποσοστό 154,60% λόγω ολοσχερώς εξόφλησης του δανείου του Διεθνούς Νομισματικού Ταμείου και της πρόωρης εξόφλησης δόσεων των διμερών δανείων του πρώτου προγράμματος, το οποίο θεωρώ ότι είναι πάρα πολύ σημαντικό. 
Τέλος, επισημαίνεται όσον αφορά τις πιστώσεις υπό κατανομή ότι το μεγαλύτερο ποσοστό μεταφέρθηκε σε άλλους αναλυτικούς λογαριασμούς εξόδων, αυτό που αναφέρθηκε και προηγουμένως. Στη συνέχεια αν δούμε την έκθεση γενικώς αναφέρεται πως εξετάσθηκαν κάποια ειδικά θέματα. Δεν θα τα διατρέξω όλα για να μην σας κουράσω. Είπαμε στην Ανάλωση Αποθεματικού πως έχουμε θέματα, τα οποία αναφέρονται κάθε χρόνο τα ίδια και θα παρακαλούσαμε τη διοίκηση για να δώσει κάποια μεγαλύτερη προσοχή στις παρατηρήσεις. Ένα σημαντικό, το οποίο θα έλεγα, είναι ότι από το Ειδικό Αποθεματικό διατέθηκαν πιστώσεις για να καλύψουν δαπάνες του προηγούμενου έτους 2021. Επίσης, μεταφέρθηκαν από το αποθεματικό δαπάνες σε άλλους φορείς, οι οποίες παρέμεναν αδιάθετες. 
Στη συνέχεια θα σας πω για το Μητρώο Δεσμεύσεων το οποίο είναι πάρα πολύ σημαντικό εργαλείο για να παρακολουθούμε τι γίνεται, δηλαδή ποια είναι η εκτέλεση του προϋπολογισμού και αν υπάρχει αποτύπωση όλων των στοιχείων δεσμεύσεων και των φορέων. Αυτό αφορά τη Γενική Κυβέρνηση. Βέβαια, εδώ εμείς εξετάζουμε μόνο την Κεντρική Διοίκηση αλλά το Μητρώο Δεσμεύσεων εφαρμόζεται και στη Γενική Κυβέρνηση. 
Το Πρόγραμμα Δημοσίων Επενδύσεων εκτελέστηκε σύμφωνα με τον Προϋπολογισμό Δημοσίων Επενδύσεων. Εδώ, υπήρξε ανάγκη για δύο συμπληρωματικούς προϋπολογισμούς προκειμένου να καλυφθούν οι δαπάνες του. Το μόνο που θα σημείωνα εδώ είναι ότι ποσό 1,72 δισ. το οποίο προέρχεται από το Ταμείο Ανάκαμψης και Ανθεκτικότητας έχει καταγραφεί ως έσοδο του Τακτικού Προϋπολογισμού στην κατηγορία των μεταβιβάσεων ενώ ουσιαστικά αποτελεί έσοδο του Προϋπολογισμού Δημοσίων Επενδύσεων.

Για το Ταμείο Ανάκαμψης και Ανθεκτικότητας, αναφέρεται για το 2022, ότι εγκρίθηκε η υλοποίηση 502 προγραμμάτων, πλην, όμως, η απορρόφηση κατά το συγκεκριμένο έτος ήταν αρκετά χαμηλή. Άλλωστε, το Ελεγκτικό Συνέδριο έχει κάνει και μία Έκθεση πρόσφατα θεματική για το Ταμείο Ανάκαμψης και Ανθεκτικότητας, η οποία θα σας κοινοποιηθεί πολύ σύντομα. 
Τώρα, για τους δημοσίους υπολόγους, την είσπραξη των δημοσίων εσόδων, το μόνο που έχω να σημειώσω είναι, ότι υπάρχει επί μακρόν μη τακτοποίηση αντιτίμων σημαντικού ύψους σε κάποιες ΔΟΥ και καλά είναι να τακτοποιηθούν για να μην υπάρξουν φθορές, απώλειες, κλοπές κλπ.. 
Τώρα, ως προς τις μονάδες εσωτερικού ελέγχου, θα έλεγα, ότι μόνο 5 φορείς της Κεντρικής Διοίκησης, 5 Υπουργεία ουσιαστικά, έχουν πλήρως εφαρμόσει αυτά που περιγράφει ο νόμος. Στα υπόλοιπα υπάρχουν πολλές ελλείψεις, αλλά για τη καλή λειτουργία της Κεντρικής Διοίκησης, συνιστάται να εφαρμοστούν ότι υπάρχει και το εσωτερικό, αυτά τα οποία προβλέπουν οι κείμενες διατάξεις για τον εσωτερικό έλεγχο. 
Ένα άλλο θέμα με το οποίο ασχολήθηκε, είναι η μισθοδοσία των υπαλλήλων της Κεντρικής Διοίκησης, δηλαδή, ποια είναι η διαδικασία με την οποία γίνεται και στο ότι ουσιαστικά εμπλέκονται τρεις δομές, το Υπουργείο, η Ενιαία Αρχή Πληρωμής και ο Τραπεζικός Τομέας και ενώ τα προβλήματα είναι ότι δεν υπάρχει ενιαία βάση, δεν υπάρχουν διαλειτουργικότητες, κάποιες βάσεις είναι εντελώς αυτόνομες, ειδικά η βάση απογραφής, η βάση ανθρώπινου δυναμικού και το σύστημα μισθοδοσίας των Υπουργείων, με αποτέλεσμα και πάρα πολλές εγγραφές να γίνονται χειροκίνητα, οι διασταυρώσεις δεν είναι όπως πρέπει και γενικά κάποιες διασταυρώσεις που γίνονται, γίνονται μόνο σαν αναφορές και όχι για να εξαχθούν και όχι σε σύγκριση με στοιχεία από άλλα συστήματα. 
Πάμε τώρα στα αποτελέσματα εκτέλεσης του Προϋπολογισμού. Τα αποτελέσματα του Κρατικού Προϋπολογισμού από δραστηριότητες, πλην χρηματοοικονομικών συναλλαγών, διαμορφώθηκαν σε έλλειμμα ποσού 11,89 δις ή 5,75% του Ακαθάριστου Εγχώριου Προϊόντος. Εδώ, θα πρέπει να σημειωθεί, ότι στις υποβληθείσες χρηματοοικονομικές καταστάσεις, είχαν εσφαλμένα αναγραφεί συγκεκριμένα ποσά, τα οποία, όμως, διορθώθηκαν μετά από συγκεκριμένες υποδείξεις. Το αποτέλεσμα του Κρατικού Προϋπολογισμού από χρηματοοικονομικές συναλλαγές διαμορφώθηκε σε πλεόνασμα ποσού 10,72 δισ. ή 5,18% του ΑΕΠ, ενώ σύμφωνα με τον Προϋπολογισμό, αναμενόταν πλεόνασμα μόνο 712 εκατομμύρια. Η διαφορά αυτή οφείλεται σε εισπράξεις από τη πώληση τίτλων με το σύμφωνο επαναγοράς. 
Τέλος, τα ανωτέρω αποτελέσματα αξιολογούνται και αναπροσαρμόζονται σε δεδουλευμένη βάση από την Ελληνική Στατιστική Αρχή, προκειμένου να εξαχθούν τα ενοποιημένα για όλη τη Γενική Κυβέρνηση τελικά αποτελέσματα, σύμφωνα με το Ευρωπαϊκό Σύστημα Λογαριασμών, το ESA 2010. 
Προτού προχωρήσουμε στην ανάλυση του Ισολογισμού, θα ήθελα να αναφέρω πάλι κάποια ειδικά θέματα τα οποία επί σειρά ετών αναφέρουμε, το ένα αφορά τη λογιστική μεταρρύθμιση, στην οποία βλέπουμε ότι υπάρχουν πάρα πολλές καθυστερήσεις στην αξιοποίηση δημόσιας υπηρεσίας και τη καταγραφή των παγίων, όπου βλέπουμε, επίσης, ότι υπάρχει κάποια πρόοδος, πλην, όμως, αναμένονται πάρα πολλά να γίνουν. 
Τέλος, θα ήθελα να πω, ότι όσον αφορά τους λογαριασμούς διαχείρισης του υπολόγου συμψηφισμών, δεν διαπιστώθηκαν σημαντικές αποκλίσεις, παρά τους δειγματοληπτικούς ελέγχους οι οποίοι έγιναν. 
Τώρα, όσον αφορά τον Ισολογισμό, θα ήθελα να πω, ότι κατ’ εκτίμηση, τα ποσά των ενσώματων και άυλων πάγιων στοιχείων της Κεντρικής Διοίκησης, ανήλθαν σε 3,81 δισ. ευρώ και μεταφέρθηκαν στη κατάσταση χρηματοοικονομικής επίδοσης ως έξοδα, επιβαρύνοντας ισόποσα το αποτέλεσμα της οικονομικής κρίσης, το οποίο, όμως, αυτό προβλέπεται από τη λογιστική πολιτική της πρώτης εφαρμογής. 
Κατά το έτος 2022 δεν διαπιστώθηκε ότι υφίσταται μηχανισμός συστηματικής αναγνώρισης, αποτίμησης και καταγραφής των ενσώματων και άυλων πάγιων στοιχείων. Αυτό είναι επίσης ένα θέμα, που συνεχώς το θίγουμε με τις με τις διαδηλώσεις μας και με άλλες θεματικές εκθέσεις. Υπολογίζουμε, όπως είναι και οι απαντήσεις του Υπουργείου Οικονομικών, ότι με την ανάπτυξη του govERP όλα αυτά θα εξομαλυνθούν και θα απαλειφθούν μάλλον. 
Συνεχίζω με τα ταμειακά διαθέσιμα. Τα ταμειακά διαθέσιμα και ισοδύναμα που αναγνωρίστηκαν κατά την ημερομηνία αναφοράς πληρούν τις προϋποθέσεις της λογιστικής πολιτικής της πρώτης εφαρμογής και εμφανίζουν μια μείωση κατά 3,44% σε σχέση με το προηγούμενο έτος. Για τις απομειώσεις των σωρευμένων απαιτήσεων στις 31/12/22 προσδιορίστηκε ο μέσος όρος εισπραξιμότητας των ετών 2018 - 2022. Το συνολικό ποσό των απομειώσεων 118 δισεκατομμύρια ευρώ στα οποία συμπεριλαμβάνονται και οι απαιτήσεις των τελωνείων, επιβαρύνει την καθαρή θέση των πολιτών. Ενδεικτικά, αναφέρω ότι ο συντελεστής εισπραξιμότητας είναι 28,45% για απαιτήσεις από τακτικούς φόρους ακίνητης περιουσίας, 11,66% από φόρο εισοδήματος και 0,36% από πρόστιμα, ποινές, καταλογισμούς. Οι συνολικές απαιτήσεις αυξήθηκαν κατά ποσοστό 14,71%. Η αναγνώριση των απαιτήσεων έγινε επίσης σύμφωνα με τη λογιστική πολιτική της 31/12/18, χωρίς οποιαδήποτε μνεία στο προσάρτημα για την επίτευξη προόδου. Εδώ δηλαδή σε άλλα μεγέθη έχει εφαρμοστεί η λογιστική πολιτική προ της εφαρμογής. Στα περισσότερα όμως δεν έχει εφαρμοστεί, ενώ θα έπρεπε να εφαρμοστεί και αυτό είναι μία από τις σημαντικές παρατηρήσεις που εκφράζει το ελεγκτικό συνέδριο σε σχέση με τον απολογισμό το συγκεκριμένο και τις χρηματοοικονομικές καταστάσεις. 
Σχετικά με τις υποχρεώσεις, οι πληρωτέες υποχρεώσεις από τόκους ανήλθαν κατά την περίοδο αναφοράς σε 14,44 δισεκατομμύρια ευρώ, σημειώνοντας αύξηση ποσοστού 7,51% έναντι του προηγούμενου έτους, η οποία οφείλεται κυρίως σε δεδουλευμένους στόχους. Η αντιμέτρηση των πληρωτέων υποχρεώσεων δεν πραγματοποιήθηκε σύμφωνα με τη λογιστική πολιτική της πρώτης εφαρμογής. 
Όσον αφορά το χρέος της Κεντρικής Διοίκησης, θα λέγαμε ότι αυξήθηκε κατά την περίοδο αναφοράς κατά το ποσό των 11,12 δισεκατομμυρίων ευρώ ή 3,04%. Η διευρυμένη χρήση χρηματοοικονομικών παραγώγων είχε ως συνέπεια την εξάλειψη του επιτοκιακού κινδύνου λόγω υποχρεώσεων, με κυμαινόμενο επιτόκιο στο σύνολο του χαρτοφυλακίου. Η αύξηση του Euribor είχε ως αποτέλεσμα τη μείωση του κόστους ανταλλαγών κυμαινόμενου σταθερού επιτοκίου. Εδώ σημειώνω, ότι το ακαθάριστο εγχώριο προϊόν σε τρέχουσες τιμές εκτιμάται για το έτος 2022 σε 206,62 δισεκατομμύρια ευρώ και εμφανίζεται αισθητά αυξημένο σε σχέση με την αναθεωρημένη εκτίμηση για το προηγούμενο έτος. Συνέπεια αυτού είναι, ο δείκτης χρέους προς ΑΕΠ να βελτιωθεί κατά την περίοδο αναφοράς καθώς ανήλθε σε ποσοστό 193,73% έναντι 213,82% που ήταν το προηγούμενο έτος. Βέβαια παραμένει και πάλι σχεδόν διπλάσιο από το ΑΕΠ. Τα κύρια χαρακτηριστικά του δημοσίου χρέους είναι, ότι το μεσοσταθμικό κόστος εξυπηρέτησης του χρέους το έτος 2022 σε ταμειακή βάση ανήλθε σε 1,54% και η μεσοσταθμική του διάρκεια σε 17,54 έτη, τα οποία είναι εμφανώς καλύτερα και βελτιωμένα σε σχέση με το προηγούμενο έτος. 

	Τέλος, όσον αφορά τις εγγυήσεις της Κεντρικής Διοίκησης, θα ήθελα να πω, ότι το ανεξόφλητο υπόλοιπο δανείων που έχουν δοθεί με την εγγύηση του Ελληνικού Δημοσίου ανήλθε στις 31/12/2022 στο ποσό των 27,68 δισεκατομμύρια ευρώ. Μειωμένο κατά ποσοστό 4,03%. Αυτό έχει σχέση κυρίως με τα δάνεια από το πρόγραμμα «Ηρακλής». Επιπλέον, οι εγγυήσεις αυτές περιέχουν δημοσιονομικούς κινδύνους που πηγάζουν από το ενδεχόμενο κατάπτωσης της εγγύησης. Σκοπός τους είναι η μείωση των μη εξυπηρετούμενων ανοιγμάτων, των χρηματοπιστωτικών ιδρυμάτων και τελούν υπό την έγκριση και τη σύμφωνη γνώμη των αρμόδιων ευρωπαϊκών θεσμών και εποπτικών μηχανισμών.
Τώρα, όσον αφορά την κατάσταση της χρηματοοικονομικής επίδοσης του κράτους. Το αποτελέσματα από λειτουργικές δραστηριότητες της Κεντρικής Διοίκησης συνίσταται σε έλλειμμα ύψους 9,07 δισεκατομμύρια ευρώ. Το αποτέλεσμα από λοιπά έσοδα και κέρδη σε σχέση με τα έξοδα και ζημιές εμφανίζεται θετικό κατά 6,36 δισεκατομμύρια ευρώ, λόγω επιμέτρησης στην εύλογη αξία των παραγώγων χρηματοοικονομικών μέσων που ήδη σας έχω αναφέρει. Το καθαρό έλλειμμα ανήλθε σε 2,72 δισ. ευρώ, μειωμένο κατά 77,23% σε σχέση με το προηγούμενο έτος.
Όσον αφορά τις καθαρές ταμειακές ροές από λειτουργικές και επενδυτικές δραστηριότητες. Παρουσιάζουν συνολικό έλλειμμα 11,71 δισ. ευρώ, μειωμένο κατά 2,56 δισ. ευρώ. Αντίθετα, οι αντίστοιχες ροές από χρηματοδοτικές δραστηριότητες παρουσιάζουν πλεόνασμα το οποίο όμως είναι μειωμένο κατά το ήμισυ σε σχέση με το 2021. Στην κατάσταση ταμειακών ροών εντοπίστηκαν λάθη και παραλείψεις τα οποία όμως μετά από υποδείξεις διορθώθηκαν.
Και τέλος, η κατάσταση μεταβολών καθαρής θέσης των πολιτών εμφανίζεται στις 31/12/2022 αρνητική κατά το ποσό των 354,35 δισεκατομμυρίων ευρώ, το οποίο είναι αυξημένο κατά 2,16 δισεκατομμύρια ευρώ σε σχέση με το προηγούμενο. Η επιβάρυνση αυτή αντανακλά το καθαρό έλλειμμα λόγω των υψηλών εγχώριων μεταβιβάσεων, των σημαντικών απομειώσεων, των απαιτήσεων και της αγοράς παγίων στοιχείων οι οποίες αφορούν ως επί το πλείστον αμυντικές δαπάνες.
Ενόψει αυτών, μετά από διαλογική συζήτηση, η ολομέλεια έλαβε την απόφαση ότι διατύπωσε την ορθότητα και την αξιοπιστία του απολογισμού εσόδων – εξόδων, καθώς και του ισολογισμού του κράτους και των λοιπών χρηματοοικονομικών καταστάσεων της κεντρικής διοίκησης την 31η Δεκεμβρίου του 2022 με την επιφύλαξη των παρατηρήσεων που σας είχα πει και εκφράζει τη σύσταση προς την κεντρική διοίκηση για την ανάληψη των κατάλληλων δράσεων, για τη επίσπευση της λογιστικής μεταρρύθμισης και τη βελτίωση των πρακτικών στη διοίκηση, ώστε να αποφευχθούν οι δυσλειτουργίες τις οποίες σας ανέφερα. Σας ευχαριστώ πολύ για την προσοχή σας και αναμένω τις ερωτήσεις σας.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Εγώ σας ευχαριστώ πολύ κυρία Ντούνη. Ο λόγος, στον Σύμβουλο του Ελεγκτικού Συνεδρίου, κ. Κρέπη.
ΚΩΝΣΤΑΝΤΙΝΟΣ ΚΡΕΠΗΣ (Σύμβουλος του Ελεγκτικού Συνεδρίου): Ευχαριστώ κύριε Πρόεδρε. Ευχαριστούμε και τη Βουλή Των Ελλήνων, που δίνει τη δυνατότητα να παρουσιάσουμε φέτος ένα νέο προϊόν. Έκθεση δημοσιονομικής βιωσιμότητας δεν έχει ξανά εκδώσει το Ελεγκτικό Συνέδριο. Είναι η πρώτη που εκδίδεται και γι’ αυτό θέλω να θέσω λίγο το πλαίσιο πάνω στο οποίο ο νομοθέτης αποφάσισε να δώσει αυτή την αρμοδιότητα στο Ελεγκτικό Συνέδριο.
Ως γνωστόν όταν φτιάχτηκε η Νομισματική Ένωση είχαμε ένα νόμισμα, μία Κεντρική Τράπεζα, αλλά διαφορετικές δημοσιονομικές πολιτικές. Κάθε κράτος μέλος δηλαδή μπορούσε να είχε τη δική του πολιτική στα έσοδα ή στα έξοδα. Ο έλεγχος που έκαναν τα ευρωπαϊκά όργανα στα δημόσια οικονομικά των κρατών μελών γινόταν με βάση δύο παραδοσιακούς δείκτες που είναι το έλλειμμα και το χρέος. Το  έλλειμμα ως ποσοστό του ΑΕΠ. Το χρέος ως ποσοστό του ΑΕΠ είναι το 3% για το έλλειμμα και το 60% για το χρέος.

Όταν ενέσκηψε η οικονομική κρίση στην Ευρώπη, το 2011 έγινε μία πολύ σημαντική μεταβολή ψηφίστηκαν, μάλλον ψηφίστηκαν το λεγόμενο «ΕΧΑΠΤΥΧΟ» το οποίο είναι 5 Κανονισμοί και μία Οδηγία και η πιο σημαντική από αυτούς τους Κανονισμούς ήταν εκείνη που αφορούσαν τη διαδικασία μακροοικονομικών ανισορροπιών. Από εκείνο, λοιπόν, το σημείο και μετά ο έλεγχος των δημόσιων οικονομικών των κρατών - μελών έχει επεκταθεί πέρα από τα παραδοσιακά μεγέθη, έλλειμμα και χρέος σε άλλα σημεία, όπως είναι η κατάσταση του τραπεζικού τομέα, οι ευπάθειες στον τομέα της στέγασης, η εξωτερική θέση, η διεθνής επενδυτική θέση της χώρας και όλα αυτά διότι κρίθηκε ότι με τον τρόπο αυτό, θα είναι πιο αποτελεσματική η εποπτεία, η επίβλεψη των δημόσιων οικονομικών των κρατών - μελών.
 Αυτό είναι το πλαίσιο, το 2021 με τον νέο οργανικό Νόμο του Ελεγκτικού Συνεδρίου, λοιπόν, το Ελεγκτικό Συνέδριο έχει την αρμοδιότητα όπου μπαίνει, αν θέλετε σε αυτά τα μονοπάτια και παρακολουθώντας τις εξελίξεις σε 5 βασικά χαρτοφυλάκια, τα οποία είναι τα μακροοικονομικά μεγέθη, είναι η κατάσταση του δημοσίου χρέους, είναι η δημόσια ασφάλιση, είναι τι λέει η Ευρωπαϊκή Ένωση μέσω της διαδικασίας ευρωπαϊκού 6μήνου και είναι και η κατάσταση του τραπεζικού τομέα. Ο στόχος είναι να παραθέσει στη Βουλή την τρέχουσα κατάσταση και ει δυνατόν, να εντοπίσει κάποιους κινδύνους υπόκλισης οι οποίοι να αξιολογηθούν από το Νομοθετικό Σώμα.
 Άρα, λοιπόν, είναι η άποψη του Ελεγκτικού Συνεδρίου για τη βιωσιμότητα των δημόσιων οικονομικών από την οποία εξαρτάται νομίζω, το βιοτικό επίπεδο όλων και όχι, μόνο εκείνων οι οποίοι αμείβονται από το δημόσιο. Περνώντας, λοιπόν, στα μακροοικονομικά μεγέθη, είδαμε ότι το 2022 - αυτό είναι το έτος αναφοράς - η Ελλάδα είχε ισχυρή ανάπτυξη 5,6%. Να πω διευκρινίστηκα, ότι αυτά τα νούμερα που παρουσιάζονται σε αυτή την έκθεση έχουν αναθεωρηθεί τον Οκτώβριο που μας πέρασε, αλλά οι μεταβολές αυτές δεν αλλάζουν τη μεγάλη εικόνα.
 Το ΑΕΠ, λοιπόν, ήταν το πραγματικό ΑΕΠ, αυτό μας ενδιαφέρει και αυτό αξιολογούμε κατά βάση, γιατί δείχνει την ποσότητα των αγαθών και υπηρεσιών οι οποίες παρήχθησαν. Ήταν 190,7 δισεκατομμύρια ευρώ, υπήρξε ισχυρή ανάπτυξη 5,6% κάτι όμως που είχε να κάνει με τη χαμηλή βάση εκκίνησης, διότι είχε προηγηθεί η νόσος του covid 19. Βλέποντας όμως, από αυτό το διάγραμμα και συγκρίνοντας το ΑΕΠ του 2022, με το ΑΕΠ του 2010 σε πραγματικούς όρους βλέπουμε ότι αποκλίνουν ακόμα, περίπου 26 μονάδες του ΑΕΠ.
Δηλαδή, για να φτάσουμε στο ΑΕΠ του 2010, θέλουμε ανάπτυξη περίπου 14% το επόμενο διάστημα.
 Άρα, λοιπόν, δεν έχουμε επιστρέψει ακόμα στην κανονικότητα ως προς το ζήτημα αυτό. Ας δούμε όμως, κάποιους παράγοντες οι οποίοι διαμορφώνουν το ΑΕΠ. Το ΑΕΠ, λοιπόν, αποτελείται από την κατανάλωση, από τη δημόσια κατανάλωση, δηλαδή, τα έξοδα της Γενικής Κυβέρνησης, από τις εξαγωγές, από τις επενδύσεις και από τις καθαρές εξαγωγές. Βλέπουμε, λοιπόν, - τη μεγάλη στήλη στα αριστερά μας - που είναι η ιδιωτική κατανάλωση. Βλέπουμε ότι αυτή αποτελεί το 70% του ΑΕΠ, τη στιγμή που ο μέσος όρος της Ευρωζώνης είναι πολύ χαμηλότερο, είναι στο περίπου στο 52,5%. Βλέπουμε επίσης, ότι οι επενδύσεις το 2022 ήταν περίπου 16 μονάδες του ΑΕΠ, όταν ο μέσος όρος της Ευρωζώνης είναι πάνω από 22 μονάδες και βλέπουμε επίσης, ότι η Ελλάδα έχει πάντα αρνητικές καθαρές εξαγωγές, δηλαδή, η αξία των εισαγωγών υπερβαίνει την αντίστοιχη των εξαγωγών.
 Στην επόμενη στήλη, αν δούμε εδώ τις επενδύσεις ως ποσοστό του ΑΕΠ για όλη την περίοδο από το 2010 έως το 2022, βλέπουμε ότι ουδέποτε οι επενδύσεις σε αυτά τα 12 έτη υπερέβησαν το 17,5% του ΑΕΠ. Όπως σας είπα ο  μέσος όρος Ευρωζώνης είναι πάνω από  22%. 
 Με το ζήτημα αυτό συνδέονται και κάποιες εξελίξεις. Μία αρνητική μακροοικονομική ισορροπία που έχει η Ελλάδα, θα έλεγα ιστορικά, είναι το έλλειμμα στο Ισοζύγιο Τρεχουσών Συναλλαγών, όπου κατά την περίοδο αναφοράς, δηλαδή το 2022 ήταν στο -10,3%, περίπου στο έλλειμμα που είχε και το 2010. Βέβαια, σε μεγάλο βαθμό αυτό, οφείλεται λόγω της ενεργειακής κρίσης. Το επόμενο έτος βελτιώθηκε αυτό το έλλειμμα, νομίζω ότι είναι στο -6,19%, ωστόσο δεν έχει φτάσει στα επιθυμητά όρια, το οποίο θα ήταν η δυνατό να πέσει και κάτω από το -4%. 
Αν, λοιπόν, μπορούσε κάποιος να μιλήσει για αποκλίσεις στο ζήτημα των μακροοικονομικών μεγεθών, θα λέγαμε, ότι κάτι που θα ήταν καλό, θα ήταν να μειωθεί σταδιακά η ιδιωτική κατανάλωση ως ποσοστό του Α.Ε.Π., ή δυνατόν δηλαδή από τα 70 να κατέβει στο 65 ή στο 60. Βέβαια, αυτά δεν μπορούν να γίνουν σε ένα ή δύο χρόνια. Την ίδια στιγμή, να αυξηθούν οι επενδύσεις ως ποσοστό του Α.Ε.Π. και επίσης, να βελτιωθούν οι καθαρές εξαγωγές, δηλαδή η οικονομία μας να γίνει περισσότερο εξωστρεφής. 
Όσον αφορά τον πληθωρισμό. Το 2022 ήταν μία ιδιαίτερη χρονιά, ο πληθωρισμός ήταν στο 9,6%. Οφειλόταν, εν πολλοίς, στην ενεργειακή κρίση και στη γεωπολιτική κρίση. Παρατηρήθηκε, όμως, ότι ειδικά στην ομάδα διατροφή και μη αλκοολούχα ποτά, που περιλαμβάνει τα είδη που καλύπτουν βασικές ανάγκες των νοικοκυριών, ο σχετικός δείκτης ήταν πολύ παραπάνω ήταν στο 15,5%. 
Το ίδιο έτος, η ανεργία έπεσε, αποκλιμακώνεται, πήγε στο 12,4% και αυτό ήταν μία πολύ θετική εξέλιξη. Η αύξηση της απασχόλησης υπήρξε επίσης, οι απασχολούμενοι ήταν 4,135 εκατομμύρια άτομα. Επίσης, το Ισοζύγιο Γενικής Κυβέρνησης και γενικά από την κρίση και μετά, είναι ένα μέγεθος το οποίο γενικά πιάνουμε πάντα τους στόχους μας. 
Πάμε, λοιπόν, να δούμε το χαρτοφυλάκιο του δημοσίου χρέους, όπου εδώ το χρέος δεν είναι όπως το παρουσίασε η κυρία Πρόεδρος σε επίπεδο Κεντρικής Διοίκησης, αλλά Γενικής Κυβέρνησης και είναι το χρέος το οποίο αξιολογείται από τα ευρωπαϊκά όργανα, το χρέος κατά Μάαστριχτ, όπως λέγεται. Εδώ, βλέπουμε, ότι το χρέος ως ποσοστό του Α.Ε.Π. είναι στο 172,6. Το χρέος το μετράμε σε σχέση με το ονομαστικό Α.Ε.Π., το οποίο περιλαμβάνει και την επίδραση του πληθωρισμού. 
Στο επόμενο διάγραμμα, βλέπουμε, βέβαια, ότι η Ελλάδα, είναι με μεγάλη διαφορά, έχει το υψηλότερο χρέος ως προς το Α.Ε.Π., 172,6, όταν ο μέσος όρος της ευρωζώνης είναι στο 91% και της Ευρωπαϊκής Ένωσης στο 83,5%. Ενώ αυτό θα μπορούσε να δημιουργήσει πολύ ισχυρές ανησυχίες, το χρέος της Γενικής Κυβέρνησης, να πούμε, ότι εμφανίζει κάποια ιδιαίτερα ευνοϊκά χαρακτηριστικά, τα οποία είναι ό,τι το μεγάλο του κομμάτι περίπου το 75% το κατέχει ο λεγόμενος επίσημος τομέας. Άρα, αυτό το χρέος δεν είναι στις αγορές, ώστε να υπόκειται στον -κίνδυνο, στον- επιτοκιακό κίνδυνο. Έχουμε χαμηλά επιτόκια, έχουμε αναβολή καταβολές τόκων και ούτω καθεξής. Έχει, λοιπόν, αυτά τα ευνοϊκά χαρακτηριστικά.
Το 2022, η Ελλάδα πέτυχε μία εντυπωσιακή εξέλιξη στη μείωση του δείκτη χρέους προς Α.Ε.Π., δηλαδή μειώθηκε κατά 22,4 μονάδες που είναι μια εντυπωσιακή επίδοση και ήταν η μεγαλύτερη στην Ευρωπαϊκή Ένωση. Βέβαια, σε μεγάλο βαθμό αυτό οφείλεται στο ότι είχαμε υψηλό πληθωρισμό και μεγάλη αύξηση του ονομαστικού Α.Ε.Π.. 
Η πιστοληπτική αξιολόγηση της χώρας, αυτοί πίνακες, είναι λιγάκι παρωχημένοι, αλλά σε αυτούς τους πίνακες η Ελλάδα αποτυπώνεται λίγο πριν την απόκτηση επενδυτικής βαθμίδας. Το επόμενο έτος, το 2023, η Ελλάδα ανέκτησε την επενδυτική βαθμίδα σε όλους τους οίκους πλην της Moody's. Οι μεταβολές, όπως βλέπουμε, από το χρέος της Κεντρικής Διοίκησης που είναι το μεγάλο μέγεθος, βλέπουμε ότι για το χρέος τα 235 δις περίπου, είναι χρέος από τους ευρωπαϊκούς μηχανισμούς και αυτό είναι ένα στοιχείο το οποίο καθιστά ευνοϊκή κάπως τη διαχείριση του δημοσίου χρέους. 

Σε ό,τι έχει να κάνει με τη διαδικασία του Ευρωπαϊκού εξαμήνου στις εκθέσεις που εκδόθηκαν και αφορούσαν τα Δημόσια Οικονομικά της Ελλάδας, στην ουσία εντοπίζονται τα ίδια ζητήματα που ίσως έχω πει και θα πω στη συνέχεια. Θεωρείτε ότι η Ελλάδα, αντιμετωπίζει κάποιες σοβαρές μακροοικονομικές ανισορροπίες.  
Ενδεικτικά είναι το υψηλό Δημόσιο χρέος ως ποσοστό του Α.Ε.Π. είναι το υψηλό απόθεμα μη εξυπηρετούμενων δανείων, είναι η υψηλή ανεργία και είναι το υψηλό έλλειμμα στο ισοζύγιο τρεχουσών συναλλαγών. 
Στο Χαρτοφυλάκιο Δημόσιας Ασφάλισης, εδώ δύο στοιχεία είναι σημαντικά. Καταρχάς να πούμε ότι η Ελλάδα, βασίζεται καθολικά θα έλεγα στο Διανεμητικό Σύστημα. Αυτό σημαίνει ότι το εισόδημα των συνταξιούχων προέρχεται από το κράτος. Είτε μιλάμε για κύριες συντάξεις είτε μιλάμε για επικουρικές είτε μιλάμε για μερίσματα, προέρχεται από εκεί, που σημαίνει δηλαδή ότι το βιοτικό επίπεδο των συνταξιούχων εξαρτάται από την ικανότητά του πόσο βιώσιμα και πόσο καλά είναι τα Δημόσια Οικονομικά. 
Οι δύο παράγοντες που θα μπορούσαν να είχαν διαφοροποιήσει το μείγμα στο εισόδημα του συνταξιούχου θα λέγαμε ότι είναι τα Ταμεία Επαγγελματικής Ασφάλισης, τα οποία αν και ο Θεσμός, ο οποίος ισχύει από το 2002, δεν έχει ανάπτυξη στην Ελλάδα μόνο 220.000 ασφαλισμένοι είναι εκεί και βεβαίως, το TΕΚΑ το οποίο είναι μία σημαντική μεταρρύθμιση, το οποίο θα αποδώσει μετά το 2060. 
Διότι τότε θα ωριμάσουν τα Συνταξιοδοτικά Δικαιώματα. Εδώ, λοιπόν, βλέπουμε ότι η συνταξιοδοτική δαπάνη για το 2022, είναι σχεδόν 30 δις 14,5 μονάδες του ΑΕΠ και φαίνεται επίσης ότι ένα μεγάλο κομμάτι αυτής της συνταξιοδοτικής δαπάνης είναι ευθεία Κρατική Χρηματοδότηση 14,5 δις. 14,5 δις από τα 30 δις είναι συνεισφορά του Κράτους. 
Ένα άλλο θέμα που βλέπουμε στη Δημόσια Ασφάλιση είναι το υψηλό επίπεδο Ληξιπρόθεσμων Ασφαλιστικών Οφειλών, το οποίο το 2021 ήταν 41 δις, το 2022 πήγε στα 45 δις, το 2023 ανέβηκε ακόμη παραπάνω. Νομίζω είναι το ίδιο θέμα που είδαμε και στη διαδήλωση για το ανείσπρακτο υπόλοιπο του Δημοσίου. Εδώ πιθανόν να πρέπει να υιοθετηθούν περισσότερο φιλόδοξες πολιτικές, δηλαδή, να διαχωρίσουμε αυτές τις οφειλές σε εισπράξιμες και μη και να ενεργοποιήσουμε τον μηχανισμό στο να κυνηγάει εκείνες που πραγματικά έχουν ισχυρές πιθανότητες να εισπραχθούν. 
 Η βιωσιμότητα της Δημόσιας Ασφάλισης είναι αυτοί οι δύο. Έχουμε ισχυρή εξάρτηση από το Διανεμητικό Σύστημα και έχουμε βεβαίως, το Δημογραφικό ζήτημα, το οποίο επηρεάζει πάρα πολύ τη Δημόσια Ασφάλιση. Οι δημογραφικοί δείκτες αναλύονται στην επόμενη έκθεση, δεν είναι καλοί και είναι κάτι το οποίο δεν μπορεί να αλλάξει εύκολα. 
Άρα, λοιπόν, απαιτείται μεγαλύτερη ανάπτυξη δηλαδή, αύξηση του Α.Ε.Π. αύξηση της απασχόλησης και αν είναι δυνατών αύξηση των μισθών. 
Τέλος δύο λόγια να πω για τον Τραπεζικό Τομέα. Οι Τράπεζες έχουν χρήματα, έχουν ρευστότητα και έχουν ίδια κεφάλαια 27 δις, έχουν τα ίδια προβλήματα και πηγαίνω κατευθείαν σε αυτά. Είχαν υψηλή κερδοφορία το 2022  3,6 δις, έχουν όμως τρία μεγάλα θέματα. 
Ένα μεγάλο ποσοστό των ιδίων κεφαλαίων τους είναι η αναβαλλόμενη φορολογία περίπου 52% και αυτό όπως λέει και η Τράπεζα της Ελλάδος, αυτά συνιστούν η αναβαλλόμενη φορολογία συνιστά μη ποιοτικά ίδια κεφάλαια και αυτό είναι κάτι που θα πρέπει να επιλυθεί. Ο δεύτερος παράγοντας είναι ο δείκτης των μη εξυπηρετούμενων δανείων ο οποίος ήταν στο 8,7 % όταν ο μέσος όρος της Ευρωζώνης είναι στο 1,8% και το τρίτο είναι κατά πόσο χρηματοδοτείται η πραγματική οικονομία; 

Ενώ λοιπόν στις τράπεζες βλέπουμε ενδεικτικά, ότι οι καταθέσεις των πελατών είναι 230 δις, τα δάνεια είναι μόλις 160 δις, δηλαδή υπάρχει μια πολύ μεγάλη απόκλιση 70 δις, πράγμα που σημαίνει ότι υπάρχουν ισχυρά περιθώρια χρηματοδότησης της πραγματικής οικονομίας. Εδώ, δηλαδή, στην Ελλάδα ο λόγος δανείων προς καταθέσεις είναι στο 60,4%, όταν στην Ευρωζώνη είναι στο 103,5%. 
Σας ευχαριστώ για την προσοχή σας. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ πολύ, κύριε Κρέπη, ο λόγος έχει τώρα ο κ. Μαμουλάκης.
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας): Ευχαριστώ, κύριε Πρόεδρε. 
Αφού πρώτα ευχαριστήσω και εγώ από την πλευρά μου για την ποιοτική ενημέρωση, οφείλω να πω, για τα σημαντικά ζητήματα που αφορούν τον Απολογισμό-Ισολογισμό, αλλά και των λοιπών χρηματοοικονομικών καταστάσεων της Κεντρικής Διοίκησης, επιτρέψτε μου να ξεκινήσω τα ερωτήματα που θέτω επί τάπητος από τον τελευταίο ομιλητή και επειδή είναι ζητήματα που αφορούν την πραγματική οικονομία και οι διαπιστώσεις οι οποίες εξήχθησαν από την τοποθέτησή του, νομίζω ότι επηρεάζουν τη ζωή και την καθημερινότητα των πολιτών.
Στέκομαι στο χρηματοπιστωτικό τομέα εξ αρχής και από την τελευταία ενδιαφέρουσα παρατήρηση, πάντοτε φυσικά και το 2022, αλλά έχω την αίσθηση ότι και η «φωτογραφία της στιγμής» τώρα, κάτι αντίστοιχο οριοθετεί και πραγματικά και ως ένας άνθρωπος που επιχειρώ και έχω εικόνα της πραγματικής οικονομίας, αυτό το κλάσμα μεταξύ των καταθέσεων, που έχει ένα χρηματοπιστωτικό Ίδρυμα εν Ελλάδι και των πιστώσεων, των δανείων, που προσφέρει στην οικονομία για να λειτουργήσει εύρυθμα, απέχει παρασάγγας και κατ’ εμέ, είναι και εξόχως προκλητικό, όσον αφορά τη στάση των εν λόγω χρηματοπιστωτικών Ιδρυμάτων, διότι είναι αδιανόητο να βρίσκεται σε επίπεδα 60%, όταν ευρωπαϊκός μέσος όρος είναι στο 103,7%, δηλαδή σχεδόν να έχει μια απόσταση 40% και πλέον. Ξεκινώ από αυτή την παρατήρηση και ένα ερώτημα με πολιτική διάσταση, δεδομένου ότι μιλάμε για χρηματοπιστωτικό σύστημα το οποίο διεσώθη από τον ίδιο τον ελληνικό λαό και τις εκάστοτε κυβερνήσεις και δυστυχώς, συνεχίζει μια αποικιοκρατική αντίληψη- γιατί τους έχουμε και πολλές φορές παρόντες τους εκπροσώπους των εν λόγω Ιδρυμάτων στο ελληνικό Κοινοβούλιο- και νομίζω ότι ο τρόπος που και συμπεριφέρονται λεκτικά, αλλά και στην πράξη- που αυτό μας ενδιαφέρει- όσον αφορά την προσφορά τους στην πραγματική οικονομία, δεν νομίζω ότι είναι η πρέπουσα. 
Τι θα μπορούσε, λοιπόν, να γίνει- και αυτό είναι και ένα ερώτημα και στον προς τον κ. Πετραλιά προφανώς- εκ μέρους της Πολιτείας, της Κυβέρνησης εν προκειμένω- για να μπορέσει να πυροδοτηθεί αυτή η κατάσταση, να μειωθεί αυτή η χαοτική, κατ’ εμέ, απόσταση από τον ευρωπαϊκό μέσο όρο, δηλαδή ουσιαστικά να κινητροποιηθούν και να πιεστούν, προφανώς πολιτικά και όχι μόνο, τα χρηματοπιστωτικά Ιδρύματα, να διαθέσουν πόρους στην πραγματική οικονομία και να μην αρέσκονται στο να συσσωρεύουν υπερκέρδη μέσα από καταχρηστικές χρεώσεις και άλλες πρακτικές που δε συνάδουν με το ευρωπαϊκό χρηματοπιστωτικό Δίκαιο; Εδώ, λοιπόν, έχουμε μια τεράστια απόσταση, το τονίζω αυτό.
Το δεύτερο ερώτημα- και θα ήθελα σε αυτό μια ανταπόκριση από εσάς- και οφείλω να πω, ότι δεν γνώριζα το ακριβές μέγεθος αυτού του κυοφορούμενου προβλήματος- αφορά  τις ληξιπρόθεσμες ασφαλιστικές εισφορές, οι οποίες φτάνουν στο 45% το 2022, από 40%, δηλαδή μιλάμε για μια αύξηση 10% και πλέον από το ένα έτος στο άλλο και επειδή αναφέρθηκε ότι το 2023 ήταν ακόμη μεγαλύτερες και επειδή γενικότερα τα εν γένει ζητήματα ιδιωτικού χρέους μας απασχολούν και είμαστε σε μια χώρα που βιώνει μια πληθωριστική κρίση, μια απομείωση και μια ταπείνωση της αγοραστικής δύναμης των Ελλήνων πολιτών, μια τέτοια αύξηση αυτών των ληξιπρόθεσμων ασφαλιστικών εισφορών, προβληματίζει.

Θα θέλαμε καθώς το ερώτημα είναι διττό αφενός σε τι επίπεδα φτάνει το 2023 για να έχουμε μια εικόνα της τάσεως που είναι πολύ σημαντικό και ο δεύτερος πυλώνας αυτού του ερωτήματος είναι, τι θα μπορούσε να συμβεί και ποιες προτάσεις έχετε λάβει υπόψιν σας για να μπορέσει να απομειωθεί, να μειωθεί αυτή η ακμή, η οποία είναι πολύ προβληματική. Βέβαια, επειδή είχα και μια πρόσφατη συνάντηση θεσμικού χαρακτήρα πολύωρη με τον κεντρικό τραπεζίτη για ζητήματα που αφορούν τον προϋπολογισμό, αλλά και τη συμπεριφορά των χρηματοπιστωτικών ιδρυμάτων, νομίζω ότι η αναβαλλόμενη φορολογία είναι ένα θέμα το οποίο σωστά το θέτει η Τράπεζα της Ελλάδος και θα πρέπει και η Κυβέρνηση να δει το τι θα πράξει, διότι το 52% των ιδίων κεφαλαίων να εδράζονται και να προέρχονται από τους αναβαλλόμενους φόρους δεν θα το έλεγε κάποιος και ιδιαίτερα υγειές. Σας ευχαριστώ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Εγώ, σας ευχαριστώ για την τήρηση του χρόνου. Τον λόγο έχει η κυρία Ελένη-Μαρία (Μιλένα) Αποστολάκη από την Κοινοβουλευτική Ομάδα του «ΠΑΣΟΚ-ΚΙΝΗΜΑ ΑΛΛΑΓΗΣ».
ΕΛΕΝΗ-ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ: Σας ευχαριστώ, κύριε Πρόεδρε. Με την σειρά μου να καλωσορίσω τον Πρόεδρο και Σύμβουλο του Ελεγκτικού Συνεδρίου τον κύριο Κρέπη, καθώς και τα στελέχη του Ελεγκτικού Συνεδρίου και να τους ευχαριστήσουμε για την ενδελεχή ενημέρωση. Το αυξημένης τυπικής ισχύος υπόβαθρο για τη σημερινή μας συνάντηση το παρέχει το ίδιο το Σύνταγμα με το άρθρο 98.
 Φοβάμαι όμως ότι η Κυβέρνηση έχει επανειλημμένως, όχι απλά αγνοήσει τις εύληπτες παρατηρήσεις του Ελεγκτικού Συνεδρίου, αλλά και πολλές φορές τις έχει παρακάμψει. Θα έλεγα ότι η πιο χαρακτηριστική περίπτωση παράκαμψης είναι οι επαναλαμβανόμενες νομοθετικές παρακάμψεις των απορρίψεων από το Ελεγκτικό Συνέδριο των συμβάσεων που αποτελούν ουσιαστικά αυτό που λέμε συνέχιση της απευθείας ανάθεσης. Θέλω να σταθώ ιδιαίτερα στις Ειδικές Εκθέσεις του Ελεγκτικού Συνεδρίου που αποτελούν εξαιρετικές πηγές πληροφόρησης, τόσο για τη Βουλή όσο και για την Κυβέρνηση και τη Δημόσια Διοίκηση.
 Στην Ειδική Έκθεση 4 του 2023 για τις απευθείας αναθέσεις δημοσίων συμβάσεων και τις αναθέσεις ύστερα από σύντομη διαδικασία διαπραγμάτευσης, υπάρχουν επισημάνσεις που θα μπορούσαν να αποτελούν εγχειρίδιο για την Κυβέρνηση και για τις αναθέτουσες αρχές. Για πρώτη φορά σύμφωνα με το νόμο η κατάθεση της έκθεσης Δημοσιονομικής Βιωσιμότητας, νομίζω ότι είναι μια πάρα πολύ σημαντική τομή. Η έκθεση που εν συντομία μας παρουσίασε ο κύριος σύμβουλος έχει μια ιδιαίτερη προστιθέμενη αξία, γιατί υπάρχει μια ολιστική προσέγγιση όπου αφορά οικονομικά και δημοσιονομικά στοιχεία πολιτικής φύσης και με βάση το περιεχόμενό της θα ήθελα να υποβάλλω κάποια ερωτήματα.
 Αντιλαμβάνομαι ότι υπάρχουν βασικές επισημάνσεις προκλήσεων και κινδύνων που αφορούν το έλλειμμα στο ισοζύγιο τρεχουσών συναλλαγών, το επενδυτικό έλλειμμα, το δημογραφικό πρόβλημα και τα ζητήματα του τραπεζικού τομέα. Με βάση αυτά λοιπόν και στεκόμενη  στο ζήτημα του επενδυτικού κοινού θα ήθελα να πω το εξής. Οι ταμειακές δαπάνες στο πρόγραμμα Δημοσίων Επενδύσεων ήταν 11,3 δισεκατομμύρια ευρώ. Οι αντίστοιχες του 2021 ήταν 8,7 ενώ πριν το 2019 δεν ξεπερνούσαν τα 6 δισ. Τώρα ενώ λοιπόν βλέπουμε μια αλματώδη εξέλιξη στους αριθμούς η χώρα μας παραμένει τελευταία σε επενδύσεις και σε ιδιωτικές επενδύσεις ως ποσοστό του ΑΕΠ. Εδώ, και πάνω από μια δεκαετία ενώ και ένα μεγάλο μέρος του προϋπολογισμού δημοσίων επενδύσεων δεν είναι στην πραγματικότητα επενδύσεις με τη στενή έννοια του όρου, καλύπτονται και έχουν καλυφθεί στο παρελθόν με μισθοδοσίες, λειτουργικές δαπάνες και άλλα.
 Θα ήθελα, λοιπόν, στο ό, τι αφορά την κατεύθυνση των δημοσίων επενδύσεων, καθώς και προς την προστιθέμενη αξία τους για να καλύψουμε αυτό το περιβόητο κενό δεδομένου ότι κάνετε τον προ συμβατικό έλεγχο, να μας πείτε αν έχετε προτάσεις για την αλλαγή του μείγματος και την κατεύθυνση των δημοσίων επενδύσεων και ποιες είναι εκείνες οι κρίσιμες δομικές αδυναμίες των προκηρύξεων στα έργα υποδομών, αλλά και στους διαγωνισμούς προμήθειας αγαθών και υπηρεσιών. Επίσης, ποιες αλλαγές θα πρότεινε το Ελεγκτικό Συνέδριο ώστε να αυξηθεί η αποτελεσματικότητα και η αποδοτικότητα των δημοσίων επενδύσεων. 

Στο ζήτημα της κλιματικής κρίσης που είναι επίσης, κάτι που οφείλει να μας απασχολήσει πάρα πολύ, και είδαμε τι έγινε πριν από λίγες μέρες στη Βαλένθια. Θα ήθελα, να μου πείτε μια που αναφέρεστε και εσείς στα σοβαρά ζητήματα πλημμελούς χρήσης των πιστώσεων του τακτικού αποθεματικού και η κυρία Πρόεδρος, που έκανε μια σύντομη αναφορά και στο ειδικό αποθεματικό για τη χρηματοδότηση δαπανών φορέων της Κεντρικής Διοίκησης που δεν είναι συμβατές κατά νόμο με τον προορισμό. Θέλω, να μου πείτε γιατί θεωρείτε, ότι δεν υπάρχει μια ορατή βελτίωση, ενώ αυτά επισημαίνονται;
 Και πώς αξιολογείται το γεγονός, ότι ενώ η Λάρισα για παράδειγμα χτυπήθηκε με αυτή την  ένταση από την κλιματική κρίση, η αποκατάστασή της ήταν τόσο αργή, παρά τους αντίθετους πόρους των αποθεματικών που προφανώς, είναι για τέτοιες περιπτώσεις.
 Σε ότι αφορά, το ζήτημα του δημογραφικού προβλήματος και τη διασύνδεση που βεβαίως, πολύ ορθώς και αυτονοήτως κάνατε με το ζήτημα του ασφαλιστικού. Με βάση την εμπειρία και άλλων χωρών, αλλά και του Ευρωπαϊκού Ελεγκτικού Συνεδρίου, θα ήθελα να ξέρω, αν έχετε άποψη για άλλες πηγές χρηματοδότησης. Σε σχέση και με το τι εφαρμόζεται σε άλλες χώρες, σε σχέση με το τεκμαρτό το οποίο έχουμε εκφράσει επιφυλάξεις για αυτή τη στρατηγική επιλογή σε αυτό τον πρώτο πυλώνα της κοινωνικής ασφάλισης.
 Καθώς, όπως μας είπατε οι επιφυλάξεις που έχουμε για την ωριμότητα του εσείς μας το  προσδιορίζεται ακριβώς, ότι αυτή θα επέλθει το 2060 και ενώ δεν έχουμε ακόμα κανονισμό επενδύσεων παρότι,  δυόμιση χρόνια έχουν συμπληρωθεί, ήθελα να δω με βάση αυτά τα δύο συγκεκριμένα ζητήματα την ωριμότητα σε 40 χρόνια περίπου από σήμερα και μη υπαρξιακό κανονισμού επενδύσεων. Πως αυτά τα πράγματα, θεωρείτε εσείς ότι μπορούν να οδηγήσουν σε μία αισιόδοξη προοπτική σε  ότι αφορά την λειτουργία του Ταμείου Επικουρικής  Κεφαλαιοποιητικής  Ασφάλισης;
 Τέλος, ότι αφορά την υπαγωγή, την έκθεση των συστημικών τραπεζών στη συγκυρία και την ένταξή τους στους συστημικούς δημοσιονομικούς κινδύνους, υπάρχει αυτό το οξύμωρο δηλαδή, της αυξημένης κερδοφορίας η οποία είναι εντυπωσιακή, για να το πω κομψά. Ταυτόχρονα, βεβαίως, επισημάνατε το ζήτημα του αναβαλλόμενου και του ποσοστού των μη εξυπηρετούμενων δανείων. Κρατάω όμως, το υπογραμμίζω, γιατί έχει μεγάλη αξία η επισήμανσή του από το Ελεγκτικό Συνέδριο και όχι μόνο η επισήμανση του ζητήματος από την αντιπολίτευση. Το γεγονός της μη χρηματοδότησης της πραγματικής οικονομίας και το στοιχείο που μας δώσατε, τον λόγο δηλαδή, 60,4% στην Ελλάδα, έναντι 103,5% στην Ευρωπαϊκή Ένωση, το λόγο των δανείων προς τις καταθέσεις που θα πρέπει κάποια στιγμή εδώ να υπάρξουν σοβαρές τομές και ανατροπή της τρέχουσας κατάστασης. Η Κυβέρνηση, έχει χρέος αυτό το ζήτημα, να μην κάνει ότι δεν το ακούει. 
Σας ευχαριστώ, πολύ.
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακτύπης Διονύσιος, Βλάχος Γεώργιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Αποστολάκη Μαρία Ελένη, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Βορύλλας Ανδρέας, Καζαμίας Αλέξανδρος και Χαλκιάς Αθανάσιος.  
ΓΕΩΡΓΙΟΣ ΚΩΤΣΟΣ  (Πρόεδρος της Επιτροπής):  Ευχαριστώ πολύ κυρία Αποστολάκη.
Τον λόγο έχει ο κ. Βασίλειο Βιλιάρδο, από την Κοινοβουλευτική Ομάδα της «Ελληνική Λύση – Κυριάκος Βελόπουλος».
 ΒΑΣΙΛΕΙΟΣ ΒΙΛΙΑΡΔΟΣ: Ευχαριστώ πολύ κύριε Πρόεδρε. Πρώτα στον τελευταίο κύριο ο οποίος αναφέρθηκε και στις επενδύσεις ως ποσοστό του ΑΕΠ. Θα πρέπει εδώ φαντάζομαι, να υπολογίζουμε και θα υπολογίζεται την σχέση που έχουν και όσον αφορά το πτωτικό ΑΕΠ της χώρας μας.  Αυτή η σύγκριση θα πρέπει να γίνεται με την υπόλοιπη Ευρώπη, όχι απλά όσον αφορά  το ΑΕΠ όπου στην υπόλοιπη Ευρώπη το ΑΕΠ αυξανόταν σε εμάς μειωνόταν οπότε λογικά θα υπάρχει ακόμη μεγαλύτερη διαφορά. Η ερώτησή μου έχει όμως σχέση με το επενδυτικό κοινό. Επιδιώκουμε, από πάρα πολλούς, πάρα πολλά πράγματα και θέλουμε  να γνωρίζουμε από εσάς ποιο είναι το επενδυτικό κοινό και ποιο μέρος αφορά το δημόσιο και ποιο τον ιδιωτικό τομέα; 
Σχετικά με την εξέλιξη της ανεργίας σε σχέση με την απασχολησιμότητα, αν έχετε συγκεκριμένα κριτήρια, συγκεκριμένα νούμερα σε σχέση με το 2009, που ήταν πιο φυσιολογική η κατάσταση της χώρας. 
Επίσης, ποιο ρόλο έχει διαδραματίσει εδώ η απασχόληση των συνταξιούχων; 
Όσον αφορά στη χρηματοδότηση της πραγματικής οικονομίας από τις τράπεζες, σύμφωνα με όσα τουλάχιστον γνωρίζω, από το 2019 μέχρι το 2023 έχουμε μια μείωση της χρηματοδότησης κατά 2% και το χειρότερο ακόμη ότι ένα μεγάλο, πολύ μεγάλο μέρος πάνω από το 87% της νέας χρηματοδότησης έχει απορροφηθεί από το κράτος. Για ποιο λόγο έχει ανάγκη αυτού του είδους τη χρηματοδότηση το κράτος, όταν έχει τόσα πολλά ταμειακά διαθέσιμα; Γιατί δηλαδή πρέπει να δανείζεται τα περισσότερα χρήματα από τις τράπεζες;  
Όσον αφορά στην κυρία Ντούνη, είδαμε ότι έχετε κάνει πάρα πολλές παρατηρήσεις και οι οποίες έχουν απαντηθεί, αν δεν κάνω λάθος, από ότι έχω σημειώσει στις σελίδες 137 και 234 από την Κυβέρνηση, είστε ικανοποιημένη με αυτές τις απαντήσεις; Όταν τις διαβάσουμε δηλαδή και δούμε τι απάντησε, θα πούμε ότι είμαστε ικανοποιημένοι;
 Στη σελίδα 34, γράφετε πως «Δεν υπάρχει μία στοιχειώδης έστω πληροφόρηση και εξειδίκευση των υπό εκτέλεση δαπανών», εδώ πρόκειται για κάτι που σημειώνουμε και εμείς κάθε φορά, όπως επίσης την ελλιπή κοστολόγηση των νομοσχεδίων από το Γενικό Λογιστήριο. Μελετώντας όμως τα απολογιστικά στοιχεία και διαβάζοντας την Έκθεση σας οι δαπάνες καταχωρήθηκαν, το είπατε και προηγουμένως, σε ένα κονδύλι «κουβά», πολύ ωραία η έκφραση, πιστώσεις υπό κατανομή, το οποίο τελικά δεν αναλώθηκε ενώ η απορία μας εδώ είναι αν πρόκειται για ανικανότητα, εννοούμε του προσωπικού, ή απλά χρησιμοποιήθηκε ως δικαιολογία για τη δημιουργία διαθεσίμων που θα μείωναν το χρέος της Γενικής Κυβέρνησης; Είναι κάτι που μας απασχολεί πάρα πολύ, το χρέος της Γενικής Κυβέρνησης και η διαφορά του με την Κεντρική Διοίκηση. 
Οι απαιτήσεις ανήλθαν σε 4,2 δις με βάση το ποσό που είναι  εισπράξιμο σε ένα σύνολο 122 τεσσάρων δις. Εδώ έχει ενδιαφέρον το ότι από 71,1 δις προστίμων εισπράξιμα είναι μόνο τα 255 εκατομμύρια. Λογικά, λοιπόν, αναρωτιόμαστε γιατί καταλογίζονται και σε τους ποιους χαρίζονται, τη στιγμή που υπάρχουν τόσα προβλήματα στους απλούς ανθρώπους; Στο παρελθόν πάντως μας είχατε ενημερώσει ότι παρακολουθούνται τα υπόλοιπα εξωλογιστικά με σκοπό την είσπραξη ενώ τότε καταχωρούνται στις οικονομικές καταστάσεις. Θα θέλαμε, λοιπόν, να γνωρίζουμε τι ποσόν εισπράχθηκε από τα μη εισπράξιμα από το 2022; Το 2022 πάντως είναι η χρονιά που εμφανίζονται τα περίεργα, κατ’ εμάς, με το χρέος, όπου ενώ  αυξήθηκε σε επίπεδο Κεντρικής Διοίκησης η μείωση ήταν πολύ μικρότερη σε επίπεδο Γενικής Κυβέρνησης. Η αιτία όπως λέτε είναι το ότι αυξήθηκαν κατά 4,7 δις τα διαθέσιμα και κατά 4,4 δις το ενδοκυβερνητικό χρέος. Είναι απορίας άξιο από πού δανείζεται ενδοκυβερνητικά το κράτος όταν χρηματοδοτεί τους  ΟΚΑ και τους ΟΤΑ ενώ υπάρχουν ακόμη εκκρεμείς συντάξεις και επιχορηγείται, έχοντας βέβαια πολλές ελλείψεις, το ΕΣΥ. Πόσοι είναι οι πιστωτικοί τόκοι των φορέων οι οποίοι δανείζουν το κράτος και τους διαχειρίζεται η Τράπεζα της Ελλάδος; Τουλάχιστον εμείς από ότι έχουμε δει στον πρόσφατο Προϋπολογισμό δεν υπήρχαν πιστωτικοί τόκοι και μας δημιούργησε μεγάλη απορία.
 Στα ταμειακά διαθέσιμα είπατε ότι ήταν 20 δις το 2022 έναντι 20,8 δις το 2021 και 18,8 δις  το 2020 ενώ αναφέρετε πως μπορεί να υπάρχουν και άλλα, σύμφωνα με τη σημείωση 3 των χρηματοοικονομικών καταστάσεων. Από πού συμπεραίνετε και ποια άλλα μπορούν να υπάρχουν; 
Επίσης, αναφέρετε στην Έκθεσή σας  στη σελίδα 28, ότι σύμφωνα με τα στοιχεία της Τράπεζας της Ελλάδος την 31/12/2022 το κοινό κεφάλαιο, όπως το αναγράφετε, των φορέων της Γενικής Κυβέρνησης ανερχόταν σε 17,26 δις έναντι 18,51 την 31/12/2021 ενώ η ταμειακή διαχείριση των φορέων της Γενικής Κυβέρνησης ανερχόταν σε 35,07 δις έναντι 29,8 δις την 31/12/2021. Συνολικά το κοινό κεφάλαιο και η ταμειακή διαχείριση των φορέων, τους γράφετε παρακάτω. Οι ερωτήσεις, λοιπόν, που έχουμε είναι εν πρώτοις, πώς ορίζετε την έννοια κοινό κεφάλαιο και πώς ορίζετε την έννοια ταμειακή διαχείριση; Ποια είναι δηλαδή η διαφορά μεταξύ των δύο όσον αφορά τους φορείς; 
Η δεύτερη ερώτηση είναι, γιατί δεν καταχωρούνται τα πάγια των Ενόπλων Δυνάμεων, το λέμε πολύ καιρό και πώς εξελίσσεται η δημιουργία του μητρώου παγίων; Είπατε πως είναι βελτιωμένη αλλά δεν μας είπατε ακριβώς πώς εξελίσσεται. Επίσης,  γιατί δεν αναλώθηκαν οι πρόσθετοι προϋπολογισμοί ούτε οι πιστώσεις υπό κατανομή;  Εδώ πραγματικά, το είπα και προηγουμένως, είναι για να υπάρχουν, να συγκεντρώνονται διαθέσιμα που μειώνουν το χρέος ή υπάρχει κάποιος άλλος λόγος; 

 	Η επόμενη ερώτηση είναι πώς γίνεται να υπάρχουν διαθέσιμα φορέων, αλλά να τους χρηματοδοτεί το κράτος. Δόθηκαν από ότι είδαμε στον Απολογισμό 2,5 δισεκατομμύρια επιπλέον στους ΟΤΑ. Πού πήγαν αυτά τα 2,5 δισεκατομμύρια τη στιγμή που ξέρουμε όλοι ότι δεν είναι ούτε αντιπλημμυρικά, ούτε υπήρξε επαρκής αντιπυρική προστασία. 
Η βασική ερώτηση που έχει σχέση με τα προηγούμενα είναι από πού προέρχονται αυτά τα 52 δις στην Τράπεζα της Ελλάδος με τον χαρακτηρισμό «κοινό κεφάλαιο». Όπως σας είπαμε να μας πείτε και πώς ορίζεται και ταμειακή διαχείριση των φορέων της Γενικής Κυβέρνησης.
Τέλος, ποιο μέρος από τις συσσωρευμένες μη εισπράξιμες απαιτήσεις εισπράχθηκαν το 2022. Σας ευχαριστώ πολύ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ και εγώ πάρα πολύ.
Τον λόγο έχει ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ κύριε Πρόεδρε. Θα ήθελα και εγώ με τη σειρά μου να ευχαριστήσω τους εκπροσώπους του Ελεγκτικού Συνεδρίου για την παρουσίαση που μας έκαναν. Θα ήθελα να θέσω δύο σύντομα μεθοδολογικά και διαδικαστικά ζητήματα και μετά έχω να υποβάλω τέσσερις κεντρικές ερωτήσεις. 
Διαδικαστικά ήθελα να παρατηρήσω ότι δεδομένου του πόσο χρήσιμη είναι η παρουσίαση αυτή και η συζήτηση που ακολουθεί την παρουσίαση, θα ήταν δόκιμο νομίζω να υπάρχει ένα διάστημα ανάμεσα στη συζήτηση που κάνουμε τώρα η οποία είναι κατά κύριο λόγο τεχνικού χαρακτήρα και απαντά σε πολλές ερωτήσεις και απορίες που έχουμε καθώς διαβάζουμε τα έγγραφα και στη συνεδρίαση που θα έχουμε λίγο μετά. Δηλαδή, αν μεσολαβούσε μία μέρα, θα ήταν πολύ χρήσιμο και για την ποιότητα της συζήτησης που θα έχουμε αργότερα. Αυτό είναι μια γενική παρατήρηση μάλλον για το μέλλον. Αλλά, θέλω να το διατυπώσω ως μία ανάγκη και κάτι το οποίο θα εξυπηρετούσε πολύ περισσότερο νομίζω την ενδελεχή εξέταση και ανάλυση των συμπερασμάτων του Ελεγκτικού Συνεδρίου. 
Το δεύτερο μεθοδολογικό ζήτημα είναι ότι μελετώντας τα έγγραφα λεπτομερώς - και δεν φοβάμαι το μεγάλο όγκο των εγγράφων - παρατήρησα ότι σε πολλά από αυτά υπάρχουν επαναλήψεις. Έχω την αίσθηση ότι πολλά από τα στοιχεία που παραλάβαμε στα έγγραφα για τον Ισολογισμό και Απολογισμό του 2022, θα μπορούσαν να είχαν συμπτυχθεί. Όχι σημαντικά, αλλά ως ένα βαθμό. Και κατά πόσο σας απασχόλησε αυτό. Δηλαδή, να μπορείτε να παρουσιάσετε στη Βουλή μια ευσύνοπτη εικόνα του Απολογισμού του 2022, η οποία να μπορέσει να βοηθήσει ως εργαλείο καλύτερης αποτίμησης από την πλευρά της Βουλής παρά ως μια λογιστικά πλήρη άρτια εικόνα του Ισολογισμού και Απολογισμού του 2022.
Σχετικά με τα ερωτήματα. Θα ήθελα καταρχήν στην κυρία Πρόεδρο να θέσω ένα ερώτημα. Στην παρουσίασή της, μας είπε ότι το έλλειμμα του Προϋπολογισμού του 2022 προβλεπόταν να ήταν μεγαλύτερο και τελικά έκλεισε με ένα οριακό πλεόνασμα της τάξης του 0,1%. Το γνωρίζουμε αυτό. Το συμπέρασμα που βγάλατε είναι ότι αυτή η υπέρβαση οφείλεται σε εισπράξεις από την πώληση τίτλων. Το σημείωσα έτσι όπως το εξηγήσατε.  Αυτό προφανώς αναφέρεται και σε ιδιωτικοποιήσεις υποθέτω.
ΣΩΤΗΡΙΑ ΝΤΟΥΝΗ (Πρόεδρος του Ελεγκτικού Συνεδρίου):  Όχι.
ΑΛΕΞΑΝΔΡΟΣ ΚΑΖΑΜΙΑΣ: Όχι, πολύ καλά. Σε κάθε περίπτωση το κεντρικό μου ερώτημα ως προς αυτό είναι κατά πόσο αυτό ισχύει δεδομένου ότι είχαμε αυξημένες σημαντικές εισπράξεις από φόρους. Κοντά στο 5% είχαμε αυξημένες εισπράξεις, οι οποίες πιθανότατα να προέρχονται και από το γεγονός ότι η ανάπτυξη το 2022 ήταν μεγαλύτερη από την προβλεπόμενη ανάπτυξη στον Προϋπολογισμό τελικά. Ήταν 5,6%. Ενώ στον Προϋπολογισμό νομίζω η πρόβλεψη ήταν κοντά στο 4,5%. Θα ήθελα την άποψή σας. 
Πως καταλήγετε στο συμπέρασμα ότι η υπέρβαση του στόχου οφείλεται αποκλειστικά στις εισπράξεις από την πώληση τίτλων και κατά πόσο υπάρχουν άλλοι παράγοντες που ενδεχομένως να το εξηγούν αυτό;
Το δεύτερο ερώτημα μου αφορά τη σχέση που έχουν τα στοιχεία που παρουσιάζετε με τα στοιχεία της ΕΛΣΤΑΤ. Υπάρχει μια μικρή απόκλιση σε κάποια στοιχεία, τα οποία έχω δει. Δεν νομίζω ότι είναι ουσιαστική, ωστόσο υπάρχει και όταν θέλει κανείς να υπολογίσει κάποια μεγέθη βρίσκεται στο δίλημμα του ποιο από τα δύο μεγέθη να επιλέξει. Η ερώτηση μου είναι ακόμη πιο συγκεκριμένη. 
Τα στοιχεία που προέρχονται από τον απολογισμό που κάνει το Ελεγκτικό Συνέδριο ενημερώνουν και αναθεωρούν τα στοιχεία της ΕΛΣΤΑΤ ή όχι ή μήπως εσείς βασίζεστε σε στοιχεία της ΕΛΣΤΑΤ για να φτάσετε σε κάποια αν θέλετε ποσοτικοποίηση ορισμένων μεγεθών; 
Όχι όλων, βεβαίως, καταλαβαίνω. 
Το τρίτο ερώτημα σχετίζεται με τη μεθοδολογία που ακολουθείτε -σας το είχα ρωτήσει και πέρσι αυτό, αλλά θα ήθελα να το ξαναδούμε- για να διαπιστώσετε την ύπαρξη σφάλματος. Χρησιμοποιείτε τον όρο «σφάλμα», που νομίζω ότι στα απλά ελληνικά που χρησιμοποιούμε εμείς αναφέρεται σε μια απόκλιση, η οποία δεν είναι απαραίτητα προϊόν λάθους αλλά είναι μία απόκλιση μεγεθών. 
Πώς καταλήγετε σε αυτό;
Η ερώτηση μου εδώ είναι όταν για παράδειγμα εξετάζετε τις δαπάνες κάποιου Υπουργείου. 
Τι ακριβώς, ποια έγγραφα κοιτάτε για να διαπιστώσετε ότι οι δαπάνες αυτές είναι οι δαπάνες που πραγματικά έλαβαν χώρα στη διάρκεια του 2022; 
Εξετάζετε, χρησιμοποιείτε έγγραφα που σας δίνουν τα ίδια τα Υπουργεία ή έχετε μια άλλη μεθοδολογία; 
Η τελευταία ερώτησή μου και σχετίζεται με αυτήν που σας έκανα -και κλείνω με αυτή κ. Πρόεδρε- τα ποσά για τις δαπάνες των Υπουργείων είναι στρογγυλοποιημένα σχεδόν κατά κανόνα. Θα ήθελα να γνωρίζω ποια είναι η βάση της στρογγυλοποίησης που χρησιμοποιείτε. Κάποιοι για παράδειγμα είναι στρογγυλοποιημένα ένα στα τρία μηδενικά. Κάποια άλλα είναι στα τέσσερα μηδενικά. Κάποιοι άλλα είναι στα πέντε μηδενικά και αρχίζουν και μεγαλώνουν τα ποσά και η στρογγυλοποίηση δεν φαίνεται να στηρίζεται σε έναν ενιαίο κανόνα. Έχοντας δει πάρα πολλούς αριθμούς είναι αδύνατο στην πραγματική ζωή να έχουν ξοδευτεί ακριβώς με τα μηδενικά, τα στρογγυλοποιημένα μηδενικά, που παρουσιάζονται στις δαπάνες των Υπουργείων τα ποσά αυτά. Προφανώς μεσολαβεί μια μεθοδολογία στρογγυλοποίησης των δαπανών για να είναι καλύτερα κατανοητές. Αυτό το καταλαβαίνουμε, αλλά θα ήθελα να ξέρω ποια είναι αυτή η μεθοδολογία. 
Ευχαριστώ κύριε Πρόεδρε. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ κύριε Καζαμία. 
Τον λόγο έχει ο κύριος Ανδρέας Βορύλλας.
ΑΝΔΡΕΑΣ ΒΟΡΥΛΛΑΣ: Ευχαριστώ κύριε Πρόεδρε.
Ευχαριστώ τους εκπροσώπους του Συνεδρίου για την ενημέρωση. Το κόμμα μας υποστηρίζει ότι το κράτος θα πρέπει να καταρτίζει αξιόπιστες οικονομικές καταστάσεις που θα παρουσιάζουν την πραγματική χρηματοοικονομική κατάσταση της χώρας χωρίς ουσιαστικά ευρήματα από το Ελεγκτικό Συνέδριο. Στον Ισολογισμό του 2022 στα περιουσιακά στοιχεία το σύνολο ανέρχεται σε 71,2 δισ. ευρώ. Το σύνολο των υποχρεώσεων σε 425,5 δισ. ευρώ και το σύνολο της καθαρής θέσης μείον 354,3 δισ. ευρώ. Σε σχέση με την προηγούμενη χρήση του 2021 παρατηρούμε χειροτέρευση της καθαρής θέσης κατά 2,1 δισ. ευρώ. 
Σύμφωνα με την Έκθεση του Ελεγκτικού Συνεδρίου ο Ισολογισμός του 2022 παρουσιάζει σοβαρές ελλείψεις αφού δεν περιλαμβάνονται στα πάγια περιουσιακά στοιχεία του δημοσίου ενώ δεν υπολογίζονται προβλέψεις. Αυτές οι ελλείψεις είναι σοβαρές οπότε κατά τη γνώμη μας η αξιοπιστία του Ισολογισμού είναι περιορισμένη. Το Ελεγκτικό Συνέδριο έχει επανειλημμένα επισημάνει την αναγκαιότητα δημιουργίας μηχανισμού συνολικής καταγραφής όλων των ενσώματων και άυλων παγίων στοιχείων της Κεντρικής Διοίκησης με στόχο την ενίσχυση της διαφάνειας στην πληρότητα της κατάστασης χρηματοοικονομικής θέσης, την αναβάθμιση της ποιότητας της παρεχόμενης μέσω αυτής χρηματοοικονομικής πληροφόρησης για την προστασία και διαφύλαξη της δημόσιας περιουσίας. 
Για το οικονομικό έτος 2022, διαπιστώθηκε, για μία ακόμη φορά, ότι δεν υφίσταται τέτοιος μηχανισμός συστηματικής αναγνώρισης, αποτίμησης και καταγραφής όλων των ενσώματων και άυλων παγίων στοιχείων της Κεντρικής Διοίκησης, δηλαδή, κρατικές ιδιοκτησίες σε εδαφικές εκτάσεις, ακίνητα, νησιά και νησίδες, δάση, έργα υποδομών, αρχαιολογικοί χώροι, θαλάσσιες ζώνες, μεταλλευτικές ζώνες, πάσης φύσεως οχήματα, τεχνικός εξοπλισμός, στρατιωτικός εξοπλισμός, άυλα δικαιώματα χρήσης, απουσιάζουν από το Ισολογισμό σαν να είναι αγνώστου ιδιοκτήτη. Το παραπάνω αποτελεί ομολογία, ότι τα πάγια περιουσιακά στοιχεία δεν έχουν απογραφεί σε ένα ενιαίο δημόσιο μητρώο παγίων, δεν έχει αποτιμηθεί η εύλογη αξία τους, δεν ελέγχονται οι απαξιώσεις και οι καταστροφές, ούτε αποσβήνονται σε ετήσια βάση. Οπότε, η πληροφόρηση που λαμβάνουμε, διαβάζοντας τις οικονομικές καταστάσεις του 2022, είναι, πως το κράτος μας δεν γνωρίζει την πάγια περιουσία του, δεδομένου, ότι το σχετικό κονδύλι είναι μηδέν. 
Η δεύτερη σοβαρή έλλειψη είναι, ότι δεν αναγνωρίζονται στο Ισολογισμό προβλέψεις για χρηματοοικονομικούς κινδύνους, καθώς δεν έχει καταρτιστεί λογιστικό σύστημα παρακολούθησης των σχετικών ζημιών και υποχρεώσεων. Κατά τη περίοδο αναφοράς, δεν προέκυψε ότι έχουν καταρτιστεί μητρώα παρακολούθησης ζημιών και υποχρεώσεων και συνεπώς δεν έχουν υπολογιστεί και αναγνωριστεί τυχόν προβλέψεις από καταπτώσεις εγγυήσεων ή δικαστικές διεκδικήσεις τρίτων. Συναφώς, στο προσάρτημα των χρηματοοικονομικών καταστάσεων δεν περιέχεται οποιαδήποτε γνωστοποίηση ενδεχόμενων υποχρεώσεων της Κεντρικής Διοίκησης. Το ανεξόφλητο υπόλοιπο των δανείων που έχει δοθεί με την εγγύηση του Ελληνικού Δημοσίου ανήλθε την 31/12 του 2022 σε 27,68 δισ. ευρώ. Ειδικά, οι εγγυήσεις που χορηγήθηκαν σε τιτλοποιήσεις πιστωτικών ιδρυμάτων, στο πλαίσιο του προγράμματος «ΗΡΑΚΛΗΣ», ανήλθαν κατά την ίδια ημερομηνία σε 17,91 δισ. ευρώ. Για τα ποσά αυτά δεν αναγνωρίστηκαν προβλέψεις για καταπτώσεις εγγυήσεων, ούτε ότι υπάρχει σαφής ισχυρισμός της Κεντρικής Διοίκησης περί της ανυπαρξίας κινδύνου κατάπτωσης, έστω μέρος εγγυήσεων αυτών. 
Στην Ελληνική Εταιρεία Συμμετοχών και Περιουσίας, στην οποία μέτοχος σε ποσοστό 100% είναι το Ελληνικό Δημόσιο, εκκρεμούν σε βάρος της διαιτητικές αποφάσεις επί αγωγών της εταιρείας Αττικός Ήλιος Α.Ε., με επιδικασθέντα ποσά συνολικού ύψους 573 εκατομμυρίων ευρώ, χωρίς τους αναλογούντες τόκους. Δεν προκύπτει, ότι έχουν αξιολογηθεί από την Κεντρική Διοίκηση τυχόν ενδεχόμενες υποχρεώσεις των ως άνω δικαστικών διεκδικήσεων, ούτε ότι υπάρχει η εκτίμηση, ότι από την ανωτέρω αιτία δεν μπορεί να προκύψει οποιαδήποτε υποχρέωση για το Ελληνικό Δημόσιο, καθώς στο προσάρτημα δεν περιέχεται καμία σχετική γνωστοποίηση. Κατά τη γνώμη μας, προβλέψεις για έκτακτους κινδύνους, θα πρέπει να γίνονται και σε ετήσια βάση για ενδεχόμενες ζημίες λόγω της κλιματικής αλλαγής. Είδαμε πριν λίγες μέρες τις καταστροφές και τις πλημμύρες που βίωσε η Ισπανία και ειδικά η περιοχή της Βαλένθια. 
Τέλος, στο συμπέρασμά του, το Ελεγκτικό Συνέδριο συστήνει την ανάληψη των κατάλληλων δράσεων επίσπευσης της λογιστικής μεταρρύθμισης, ώστε να διασφαλιστεί η τήρηση της 1/1/2025 ως ημερομηνία όπου η Κεντρική Διοίκηση θα έχει υιοθετήσει και θα εφαρμόσει πλήρως το νέο λογιστικό πλαίσιο Π.Δ. 54 του 2018. Και θα ήθελα να ρωτήσω την κυβέρνηση, επειδή πλησιάζουμε στο τέλος του έτους, αν από την 1/1/2025 η Κεντρική Διοίκηση θα έχει υιοθετήσει και θα εφαρμόζει πλήρως το νέο λογιστικό πλαίσιο, όπως συστήνει το Ελεγκτικό Συνέδριο. 
Ευχαριστώ πολύ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει ο κ. Χαλκιάς. 
ΑΘΑΝΑΣΙΟΣ ΧΑΛΚΙΑΣ: Ευχαριστώ πάρα πολύ, κύριε Πρόεδρε. Θα ήθελα και εγώ με τη σειρά μου να ευχαριστήσω την Πρόεδρο και το Ελεγκτικό Συνέδριο για τη παρουσίαση και σύνταξη της Έκθεσης. Κυρία Πρόεδρε, κάποια στιγμή στην Έκθεση αναφέρατε, ότι έχουμε κάποιες αποκλίσεις μεταξύ των συστημάτων. Διερευνήσατε το λόγο των αποκλίσεων; Έχει να κάνει με τη διαλειτουργικότητα των συστημάτων, που είναι γνωστό ότι έχουμε πρόβλημα, ή οφείλεται σε κάποιον άλλο λόγο; 
Κλείνοντας, μια διαπίστωση που υπάρχει συνολικά, εάν δεν ληφθούν σοβαρά μέτρα με μακροπρόθεσμο χαρακτήρα, ειδικά λόγω και του δημογραφικού προβλήματος, η κατάσταση θα είναι πολύ δύσκολη για την οικονομία μας. Η συντηρητική οικονομία και δεν αποδίδει και πρέπει να παρθούν άμεσα μέτρα και να γίνουν ριζικές αλλαγές. 
Σας ευχαριστώ και πάλι. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει η κυρία Ντούνη, Πρόεδρος του Ελεγκτικού Συνεδρίου. 
 ΣΩΤΗΡΙΑ ΝΤΟΥΝΗ (Πρόεδρος του Ελεγκτικού Συνεδρίου): Θα απαντήσω σε όσες έχω προλάβει να σημειώσω και βεβαίως θα απαντήσουν και οι συνάδελφοι μου και ο κύριος Παπαδάκης στη συνέχεια.
Πρώτα απ’ όλα για τις απευθείας αναθέσεις θα ήθελα να πω, ότι πράγματι έχουμε διαπιστώσει συστημικές παθογένειες και συστήνουμε στη διοίκηση να λάβει υπόψη της και να μην τις επαναλάβει. Όσον αφορά αν χρησιμοποιήθηκε το αποθεματικό για την αντιμετώπιση προβλημάτων από την κλιματική αλλαγή, απ’ ότι ξέρω είναι πολύ δύσκολο να χρησιμοποιηθούν άμεσα, ενώ βέβαια προβλέπονται για τέτοιες καταστάσεις, είναι πολύ δύσκολο, γιατί πρώτα απ’ όλα για καταστάσεις τέτοιου μεγέθους πρέπει να γίνουν μελέτες και από όσο γνωρίζω είναι πάρα πολύ δύσκολο να γίνουν άμεσες μελέτες για να αποκατασταθούν οι φυσικές καταστροφές. Έγιναν κάποια έργα αποκατάστασης, αλλά και αυτά έχουν κάπως καθυστερήσει. Τα βλέπουμε βέβαια και στο προσυμβατικό έλεγχο. 
Έχω σημειώσει για τις αποκλίσεις μεταξύ των συστημάτων, που είπατε. Η ενημέρωσή μας είναι ότι πρόκειται σαφώς για θέματα διαλειτουργικότητας και αυτό το οποίο προσπαθούν οι διάφοροι φορείς της Κεντρικής Διοίκησης είναι πώς θα γίνει η διαλειτουργικότητα μεταξύ των διαφόρων συστημάτων και επειδή και εμείς στο Ελεγκτικό Συνέδριο έχουμε προβλήματα διαλειτουργικότητας με φορείς του δημοσίου, πραγματικά προσπαθούμε με κάθε τρόπο να τα λύσουμε. Μάλιστα, σε μία πρόσφατη συνάντηση που είχαμε με τον Υπουργό Ψηφιακής Διακυβέρνησης, διαπίστωσα ότι είναι πάρα πολύ δύσκολο να λυθούν όλα αυτά τα προβλήματα. Θα σας πω ένα πολύ απλό παράδειγμα. Δεν μπορούμε σαν ελεγκτικό συνέδριο να κοινοποιήσουμε τις αποφάσεις μας στο Νομικό Συμβούλιο του Κράτους και στον e-ΕΦΚΑ, που θα φαινόταν πάρα πολύ απλό γιατί δε μας δίνει το Νομικό Συμβούλιο του Κράτους ή ο e-ΕΦΚΑ ή άλλοι φορείς της Γενικής Κυβέρνησης ένα απλό email να τους κοινοποιήσουμε τις δικαστικές αποφάσεις. Μπορεί να το ακούμε πολύ απλό, όμως είναι πάρα πολύ δύσκολο και πρέπει να γίνουν πάρα πολλές συναντήσεις και με τους ειδικούς πληροφορικής θα βρεθεί μια λύση. 
Το παράδειγμα που έφερα είναι μια μικρογραφία ενδεχομένως του προβλήματος που υπάρχει στο γενικό λογιστήριο και στη διαλειτουργικότητα όλων των φορέων μεταξύ τους. Επιπλέον, εμείς πάρα πολλά χρόνια θέλαμε να έχουμε διαλειτουργικότητα με το γενικό λογιστήριο του κράτους. Ήταν ένα αίτημα από το 2007 - 2008. Καταφέραμε τη διαλειτουργικότητα αυτή το 2023. Προσπαθώ να σας δώσω κάποιες τάξεις μεγέθους σχετικά με τη διαλειτουργικότητα, γιατί την ακούμε και θεωρούμε ότι είναι κάτι εύκολο. Εγώ δεν φανταζόμουν πόσο δύσκολο είναι.  Αποκλίσεις από τα στοιχεία της ΕΛΣΤΑΤ, έχω σημειώσει εδώ. Είπατε, αν υπάρχουν αποκλίσεις ή όχι. Κοιτάξτε, τα στοιχεία της ΕΛΣΤΑΤ από όσο γνωρίζω αναθεωρούνται συνεχώς και επομένως, εμείς παίρνουμε τα στοιχεία σε κάποιο συγκεκριμένο σημείο προκειμένου να εκδώσουμε την Έκθεσή μας. Αν αυτά αναθεωρηθούν στη συνέχεια, εμείς δεν μπορούμε να τα έχουμε. Δεν μπορούμε να παρακολουθήσουμε τις επόμενες αναθεωρήσεις, να τις ενσωματώσουμε στην Έκθεσή μας. 
Όσον αφορά τα στοιχεία, εμείς κάνουμε διασταυρώσεις από τα Υπουργεία. Δηλαδή, έχουμε τις δημοσιονομικές αναφορές τις οποίες παίρνουμε, όπως προβλέπει ο νόμος, αμέσως μετά τη λήξη του οικονομικού έτους και κάνουμε μία διασταύρωση η οποία κάποιες φορές είναι δειγματοληπτική, κάποιες φορές είναι απλή επισκόπηση με τα στοιχεία που μας δίνει το Γενικό Λογιστήριο. 
	Έτσι, λοιπόν, έχουμε τα στοιχεία τα οποία μας δίνει το Γενικό Λογιστήριο, παίρνουμε τα στοιχεία που έχουμε από τα υπουργεία - από τους φορείς δηλαδή - και εκεί διασταυρώνουμε αν πράγματι τα στοιχεία που έχει συλλέξει το Γενικό Λογιστήριο αντιπροσωπεύουν με τα στοιχεία τα οποία έχουμε εμείς από τους ελέγχους που έχουμε κάνει. Επιπλέον, ελέγχουμε δειγματοληπτικά χρηματικά εντάλματα που έχουν εκδώσει οι φορείς της Κεντρικής Διοίκησης και συλλέγουμε και από εκεί στοιχεία. Οπότε το μεγαλύτερο μέρος όλων των στοιχείων τα οποία περιλαμβάνουμε στην έκθεση μας προέρχονται από διασταυρώσεις μεταξύ των στοιχείων τις οποίες εμείς σαν Ελεγκτικό Συνέδριο έχουμε κάνει. Άλλωστε αυτή είναι η δουλειά μας, να ελέγχουμε τα στοιχεία τα οποία μας δίνει η Κεντρική Διοίκηση. Σας ευχαριστώ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Και εμείς σας ευχαριστούμε κυρία Πρόεδρε. Τον λόγο τώρα έχει ο κ. Παπαδάκης.
ΙΩΑΝΝΗΣ ΠΑΠΑΔΑΚΗΣ (Προϊστάμενος της Υπηρεσίας Επιτρόπου «Απολογισμός και Ισολογισμός του Κράτους»): Καλησπέρα σας. Σε συνέχεια αυτών που είπε η κυρία Πρόεδρος σχετικά με την ΕΛΣΤΑΤ, θα ήθελα επίσης να σημειώσω ότι τα στοιχεία της ΕΛΣΤΑΤ είναι σε δεδουλευμένη βάση και αφορούν και τη Γενική Κυβέρνηση, οπότε συνεπώς, δεν είναι συγκρίσιμα με τα δικά μας που ασκούμαστε αποκλειστικά και μόνο στη διαδήλωση με την Κεντρική Κυβέρνηση. Και όσον αφορά το κομμάτι του απολογισμού, είναι σε ταμειακή βάση.
Όσον αφορά τη χρήση του αποθεματικού που έθεσε και η κ. Αποστολάκη. Όντως, κάθε χρόνο, υπάρχουν κάποιες παρατηρήσεις μας σχετικά με τη μη νόμιμη χρήση αυτών. Τώρα, όσον αφορά βέβαια, τη χρήση του αποθεματικού σε καταστάσεις οι οποίες όντως ήταν επείγουσες, όπως τέθηκε το θέμα με τις πλημμύρες πέρυσι, εκεί θεωρώ πως ότι είχε αποφασιστεί είχε δοθεί. Από εκεί και πέρα όμως, όντως, υπάρχουν περιπτώσεις κατά τις οποίες δεν μπορούσαν να προβλεφθούν. Εν πάση περιπτώσει το Υπουργείο δεν ήταν σε θέση να προβλέψει εκ των προτέρων κάποιες δαπάνες οι οποίες όμως θα έπρεπε να είχαν προβλεφθεί. Όντως έχουμε αρκετές περιπτώσεις κάθε χρόνο μη κανονικής χρήσης του αποθεματικού.
Όσον αφορά τις πιστώσεις υπό κατανομή. Και σε αυτό το κομμάτι εντάσσεται το αποθεματικό, γιατί και το αποθεματικό είναι κομμάτι των πιστώσεων υπό κατανομή. Σε πολλές περιπτώσεις τα υπουργεία, είτε δεν είναι σε θέση να προβλέψουν εκ των προτέρων κάποιες δαπάνες που μπορεί να έχουν, είτε δεν έρχονται σε συνεννόηση με το Γενικό Λογιστήριο του Κράτους για να τους παρέχει τις αντίστοιχες πιστώσεις. Είναι ένας τρόπος χρήσης των πιστώσεων, όπου σαν ένας κούβας, μέσω αυτού γίνονται οι διάφορες παροχές πιστώσεων που χρειάζεται. Δεν έχει να κάνει όμως με το δημόσιο χρέος. Είναι κάτι εντελώς ανεξάρτητο.
Τώρα, όσον αφορά τις απαιτήσεις. Το εισπράξιμο ποσό το 2022 ήταν 4,2 δισ. Οι συνολικές απαιτήσεις από φόρους ήταν 122,45, αλλά μέσα σε αυτό όμως εμπεριέχεται - κάθε χρόνο το λέμε - και ένα μεγάλο ποσό το οποίο γίνεται απομείωση, το οποίο για το 2022 ήταν 118,25 δισ. Μιλάμε για απομειώσεις, όχι διαγραφές. Σε περίπτωση που εισπράττονται, αυτό έρχεται και γυρνάει σαν έκτακτο έσοδο.
Όσον αφορά τις ληξιπρόθεσμες απαιτήσεις οι οποίες εισπράχθηκαν το 2022. Ανήλθαν αυτές στα 2,5 δισεκατομμύρια ευρώ. Εντούτοις, όμως, σύμφωνα με την έκθεση της υπηρεσίας μας ελέγχου εσόδων, υπήρξε ένα χαμηλό ποσοστό το οποίο είχε ενταχθεί σε ρύθμιση. Δηλαδή, συγκεκριμένα, την 31/12/2021 ήταν 4,8% και το 2022 ήταν 4,1% αυτοί που είχαν ενταχθεί σε ρύθμιση. 
Όσο αναφορά το κοινό ταμείο και την ταμειακή διαχείριση, αυτά αφορούν τους φορείς Γενικής Κυβέρνησης, είναι εκτός του σκοπού του ελέγχου μας ο οποίος αφορά την Κεντρική Κυβέρνηση, οπότε συνεπώς, δεν έχω κάποια απάντηση σε αυτό.
 Ως αναφορά το αποτέλεσμα του Κρατικού Προϋπολογισμού που ήταν θετικό, ναι όντως, έπαιξε ρόλο η αύξηση των φόρων μέσα στην ελεγχόμενη χρήση σαφώς, όμως και οι αποκρατικοποιήσεις οι οποίες ανήλθαν περίπου στα 660 εκατομμύρια ευρώ για το 2022. Ο έλεγχος των δικαιολογητικών μας από τα από τα Υπουργεία, - τέθηκε μια ερώτηση πώς πραγματοποιείται – δειγματοληπτικά, επιλέγονται κάποιες δαπάνες, ανά κατηγορία και ζητούνται τα στοιχεία, όλος ο φάκελος, εξετάζονται τα παραστατικά, οι διατάξεις, ο έλεγχος νομιμότητας εάν τηρήθηκαν όλα και φυσικά ότι έχουν πραγματοποιηθεί όντως, οι εν λόγω δαπάνες. Δεν ξέρω, αν σας κάλυψα πάνω σε αυτό.
 Όσο αναφορά για τα ποσά που είναι στρογγυλοποιημένα, ίσως είναι τυχαίο, δεν ξέρω.
  Θα φανεί στην πορεία, σωστά.
 Όσο αναφορά τώρα τις προβλέψεις. Όντως, θα έπρεπε να υπάρχει κάποια πληροφόρηση, αν μη τι άλλο, αν όχι προβλέψεις τουλάχιστον, σε επίπεδο πληροφόρησης κάποιων θεμάτων τα οποία αφορούν και τις εγγυήσεις και το κομμάτι της ETAL, τουλάχιστον. Επειδή, ενδεχόμενα να υπάρξουν και να προκύψουν κάποιες υποχρεώσεις και δεν έχουν γραφεί τα βιβλία της οικονομικής κατάστασης του κράτους, τουλάχιστον, να υπάρχει μια πληροφόρηση πάνω σε αυτά, κατά το ελάχιστο.
 Πάνω σε αυτό, θα ήθελα να πω το εξής: Ότι επειδή, είναι πάρα πολλές ερωτήσεις που μας θέτετε θα ήταν πιο χρήσιμο και για μας, αλλά και για σας - το είχαμε πει και πέρυσι- - αν μπορούσατε να μας τις στείλατε με ένα e-mail, ώστε να ερχόμαστε και εμείς προετοιμασμένοι, να μπορούμε να απαντήσουμε και πιο εμπεριστατωμένα, πιο αναλυτικά και να είστε και εσείς καλυμμένοι. Δεν ξέρω, αν θέλετε κάτι άλλο. Σας ευχαριστώ.
 ΓΕΩΡΓΙΟΣ ΚΩΤΣΟΣ (Προέδρος της Επιτροπής): Παρακαλώ κυρία Πρόεδρε, θέλετε να συμπληρώσετε κάτι;
ΣΩΤΗΡΙΑ ΝΤΟΥΝΗ (Προέδρος του Εκλεκτικού Συνέδριου): Ναι, ευχαριστώ. Πάνω σε αυτό που είπε ο Παπαδάκης, πράγματι το είχαμε πει και πέρυσι ότι θα μπορούσανε και τις ερωτήσεις και αυτή τη στιγμή, αν θέλουν και μετά το τέλος Επιτροπής  να μας θα τις στείλουν γραπτώς και μέσα σε 3-4 μέρες θα έχουμε τις απαντήσεις. Σας ευχαριστώ πολύ.
 ΓΕΩΡΓΙΟΣ ΚΩΤΣΟΣ (Προέδρος της Επιτροπής): Σας ευχαριστώ κυρία Πρόεδρε και θα θέλατε κάτι πριν δώσω τον λόγο στον Υπουργό;
 Παρακαλώ.
 ΚΩΝΣΤΑΝΤΙΝΟΣ ΚΡΕΠΗΣ (Σύμβουλος του Εκλεκτικού Συνέδριου): Ευχαριστώ, εν τάχει,  γιατί καταλαβαίνω ότι ο χρόνος πιεζόμαστε. Για το ζήτημα της απασχόλησης των συνταξιούχων κ. Βιλιάρδο δεν έχει αξιολογηθεί, είναι μεταρρύθμιση που έγινε μετά, δεν είναι του 2022, είναι επόμενη. Για το επενδυτικό κενό είναι περίπου 6 - 7 μονάδες του ΑΕΠ, θα μπορούμε να πούμε χοντρικά 12 δισεκατομμύρια ευρώ ετησίως, χοντρικά. 
Το ζήτημα, όμως, με τις επενδύσεις, δεν είναι μόνο η ποσότητα που είναι ένα στοιχείο που δεν το είπα, είναι και η ποιότητα. Ας πούμε, αν δει κανείς τη διάρθρωση - τα προβλήματα που έχει η Ελλάδα, θα δει ότι έχει πλεόνασμα στο ισοζύγιο υπηρεσιών λόγω του ταξιδιωτικού ισοζυγίου του τουρισμού και των θαλάσσιων μεταφορών, αλλά έχει πρόβλημα στο ισοζύγιο αγαθών και πολύ μεγάλο. 
Άρα, λοιπόν, θα λέγαμε ότι θέλουμε επενδύσεις, οι οποίες να παράγουν αγαθά τα οποία θα καλύψουν ένα μέρος της εσωτερικής ζήτησης, ώστε όταν καταναλώνουμε να καταναλώνουμε εγχωρίως παραγόμενα αγαθά και όχι εισαγόμενα, σ’ ένα κομμάτι και το δεύτερο, αυτά τα αγαθά που παράγουμε, να είναι ανταγωνιστικά στις ξένες αγορές και να καταλάβουν και ένα μερίδιο ώστε να αντιστρέψουμε το δείκτη καθαρών εξαγωγών, την αρνητικότητα αυτού του δείκτη, αυτό συνδέεται με το ισοζύγιο τρεχουσών συναλλαγών και είναι, αυτά που είπαμε. 
Για το θέμα της κλιματικής κρίσης, κυρία Αποστολάκη, συνδέεται και με το αποθεματικό, δηλαδή όταν έχεις ένα αποθεματικό 1 δισ. και αυτό σε ένα μεγάλο ποσοστό αναλώνεται για δαπάνες της κεντρικής διοίκησης που σου είναι γνωστές όταν εγκρίνεις τον Προϋπολογισμό, σημαίνει ότι δεν έχεις επαρκή κεφάλαια για να αντιμετωπίσεις αυτές τις έκτακτες ανάγκες. 
Για το δημογραφικό, αναλύεται στην επόμενη Έκθεσή μας εκτενέστερα και θα είναι διαθέσιμη η Έκθεση, από αυτό το μήνα, νομίζω. 
Για την αλλαγή του μείγματος στο ασφαλιστικό, φοβούμαι ότι αυτή τη στιγμή μπορούν να γίνουν λίγα. Δηλαδή, ήταν μεταρρυθμίσεις που ίσως έπρεπε να γίνουν τις προηγούμενες δεκαετίες. Ας πούμε, όταν έγινε η μεταρρύθμιση στα Ταμεία Επαγγελματικής Ασφάλισης, ο ν. 3029/2002, η συμμετοχή ήταν προαιρετική. Αν ήταν υποχρεωτική, θα είχαν ωριμάσει κάποια δικαιώματα και δεν θα τα περιμέναμε όλα από τον Κρατικό Προϋπολογισμό, από τους εργοδότες και τους εργαζόμενους, διότι αυτοί χρηματοδοτούν το σύστημα. Ενδεικτικά, να σας πω ότι ο μέσος όρος του ΟΟΣΑ είναι το 50% του Α.Ε.Π., δηλαδή σαν να λέμε στην Ελλάδα ένα μέγεθος γύρω στα 100 δισ. είναι συνταξιοδοτικά κεφάλαια. Τα οποία τι κάνουν; 
Ενισχύουν παράλληλα με το διανεμητικό σύστημα το εισόδημα των συνταξιούχων. 
Τέλος, ένα τελευταίο ερώτημα που τέθηκε για τις μεγάλες ανείσπρακτες ασφαλιστικές οφειλές. Ανέβηκαν και το 2023 έχουν πάει στα 47,5 δις και θυμάμαι απ’ έξω ένα στοιχείο: Τα 26 δισ. από αυτά, είναι ασφαλιστικές οφειλές πριν το 2009. Εκεί, -πιστεύουμε ότι- πιστεύω τουλάχιστον εγώ ότι θα πρέπει να γίνει κάτι. Υπάρχει μία νομοθεσία από το 2012 ή το 2013, η οποία θέλει να διακρίνει αυτές τις οφειλές σε ποιες είναι οι εισπράξιμες και ποιες είναι οι ανεπίδεκτες είσπραξης και να κυνηγήσει εκείνες που υπάρχουν πιθανότητες να εισπραχθούν. Δεν απεδείχθη αποτελεσματική αυτή η νομοθεσία, απόδειξη ότι συνεχώς αυξάνονται τα ληξιπρόθεσμα. 
Άρα, λοιπόν, εδώ, απαιτείται απαιτούνται περισσότερο φιλόδοξες πολιτικές. 
Αυτά κύριε, κύριε Πρόεδρε, σας ευχαριστώ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ πολύ. Πριν δώσει τον λόγο στον κύριο Υπουργό, ζήτησε τον λόγο για ένα λεπτό, ο κύριος Καζαμίας. 
Το λόγο έχει ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Σας ευχαριστώ πολύ, κύριε Πρόεδρε. 
Ήθελε νομίζω η Πρόεδρος του Ελεγκτικού Συνεδρίου να μου απαντήσει σε μία ερώτηση που της έκανα, δηλαδή για τους παράγοντες που οδήγησαν, αλλά δεν την ολοκλήρωσε ή δεν την ξεκίνησε. Το ερώτημα, ήταν, για τους παράγοντες που οδήγησαν στο να επιτευχθεί ένα οριακό πλεόνασμα αντί για έλλειμμα στον Προϋπολογισμό του 2022 και αναφερθήκατε, για τις εισπράξεις από την πώληση τίτλων. Σας είχα ρωτήσει, είναι μόνο αυτό και τι περιλαμβάνεται στις εισπράξεις από την πώληση τίτλων; 
Δεν ξέρω αν μπορείτε να μου απαντήσετε τώρα, αν όχι ευχαρίστως να σας στείλω email όπως προτείνανε και να λάβω την απάντησή σας γραπτώς. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Ναι, κυρία Πρόεδρε, έχετε τον λόγο.
ΣΩΤΗΡΙΑ ΝΤΟΥΝΗ (Πρόεδρος του Ελεγκτικού Συνεδρίου): Να το δούμε καλύτερα, αυτό που είπα στην εισήγησή μου ήταν ότι από την πώληση τίτλων εισπράχθηκαν κάποια χρήματα, τα οποία αποτιμήθηκαν στην εύλογη αξία τους και όχι στην ονομαστική αξία 31/12 όπως υπολογίζονταν μέχρι τώρα. Αυτό είχε σαν συνέπεια να αυξήσει πάρα πολύ τα έσοδα από μη κυκλοφορούντα. 
ΙΩΑΝΝΗΣ ΠΑΠΑΔΑΚΗΣ (Προϊστάμενος της Υπηρεσίας Επιτρόπου «Απολογισμός και Ισολογισμός του Κράτους»): Μιλάμε για ισολογισμό.
ΣΩΤΗΡΙΑ ΝΤΟΥΝΗ (Πρόεδρος του Ελεγκτικού Συνεδρίου): Αυτά είναι λογιστικά και δεν μπορώ να σας τα αποτυπώσω σε καθαρά λογιστικές έννοιες.

Λυπάμαι, αυτά είναι λογιστικά, δεν μπορώ να σας τα αποτυπώσω σε καθαρά λογιστικές έννοιες. Εν πάση περιπτώσει, θα σας δώσουμε και την απάντηση γραπτώς. Ευχαριστώ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Έχετε να συμπληρώσετε κάτι κ. Παπαδάκη; 
ΙΩΑΝΝΗΣ ΠΑΠΑΔΑΚΗΣ (Προϊστάμενος της Υπηρεσίας Επιτρόπου «Απολογισμός και Ισολογισμός του Κράτους»): Ναι, είχαμε ένα σημαντικό έσοδο από την αποτίμηση των παράγωγων χρηματοοικονομικών προϊόντων. Συγκεκριμένα, το κυμαινόμενο επιτόκιο δανεισμού αυξήθηκε σημαντικά σε σχέση με το 2021 και αυτό είχε ως αποτέλεσμα τα παράγωγα, τα οποία ήταν αντιστάθμιση του επιτοκιακού κινδύνου, αποδώσανε μια σημαντική θετική αξία, η οποία ανέρχεται περίπου στα 12 δις. Οπότε αυτό ήταν ένα έσοδο, εγγράφηκε στο ενεργητικό, στα έσοδα και η αποτίμησή του εν πάση περιπτώσει και αυτό έφερε μια σημαντική αύξηση στα έσοδα και από εκεί προέκυψε. Δεν ξέρω αν σας κάλυψα;
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ, το λόγο έχει ο κ. Αθανάσιος Πετραλιάς  Υφυπουργός Οικονομικών. 
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Οικονομικών): Ευχαριστώ πάρα πολύ κύριε Πρόεδρε. Κατ’ αρχήν δεν θα κάνω κανονική ομιλία, θα απαντήσω μετά. Θέλω να ευχαριστήσω πάρα πολύ το Ελεγκτικό Συνέδριο, για την εξαιρετική έκθεση στη διαδήλωση, καθώς και για πρώτη φορά για την Έκθεση για τη Δημοσιονομική Βιωσιμότητα. Αποδεικνύεται ότι είναι πάρα πολύ χρήσιμο εργαλείο και ουσιαστικά γίνετε ουσιαστική  συζήτηση και βλέπουμε και εμείς, τι λάθη κάνουμε, τι πρέπει να βελτιώσουμε και νομίζω προσφέρει πραγματικά πάρα πολλά και θα τη δούμε και τα επόμενα έτη  από ό,τι γνωρίζω. 
Θα ξεκινήσω, καταρχήν ως προς τη διαδικασία, γιατί όντως έχει δίκιο ο κ. Καζαμίας, έχουμε πολλά έγγραφα και είναι τι περιλαμβάνει; Κατ’ αρχήν, συντάσσει το Γενικό Λογιστήριο του Κράτους. Αρχικά να πούμε τη διαδικασία, τον Ισολογισμό, τις λοιπές λογιστικές καταστάσεις και τον απολογισμό, της στέλνει στο Ελεγκτικό Συνέδριο κάνει το Ελεγκτικό Συνέδριο τις παρατηρήσεις του και μετά συμμορφωνόμαστε και διορθώνουμε π.χ. αυτά που είχαμε τη διεπαφή με το Taxis, θα εξηγήσω τι γίνεται. 
Διορθώνουμε με όλη την πληροφόρηση που έχουμε, τις λογιστικές καταστάσεις και είναι αυτές που έρχονται τελικά για ψήφιση εδώ, διορθωμένες ως προς τις παρατηρήσεις του Ελεγκτικού, στο βαθμό που είναι εφικτό. Τώρα θα ξεκινήσω με το πρόβλημα της διεπαφής και γενικά την προσπάθεια που γίνεται όλα αυτά τα χρόνια. Όντως υπάρχει αυτή τη στιγμή το Πληροφοριακό Σύστημα το οποίο προσπαθούμε να συνεργάζεται να βλέπει τα Συστήματα των άλλων Φορέων της Κεντρικής Διοίκησης και των Φορέων Γενικής Κυβέρνησης όπου είναι εφικτό. Και όντως, πολλές φορές επειδή είναι ένα απαρχαιωμένο Σύστημα να το πω έτσι, δημιουργούνται π.χ. Εδώ υπήρχε, μια απόκλιση στη διεπαφή με το Taxis, συνολικά σε όλο το έτος ήταν 61 εκατ. για να έχετε την εικόνα, το μέγεθος που υπήρχε η απόκλιση, γιατί ερχόντουσαν πιο μετά είτε επιστροφές φόρων είτε έσοδα. 
Στον επόμενο μήνα, που είχαν ήδη μεταδοθεί από τον προηγούμενο μήνα και μετά αναγκαζόμασταν και κάναμε με το χέρι διορθωτικές εγγραφές. Αυτό αποκαταστάθηκε φέτος, για να έχετε εικόνα. Αποκαταστάθηκε φέτος πριν λίγους μήνες, αλλά γι’ αυτό θέλουμε να εφαρμόσουμε το  GO ERP το οποίο εγώ δεν λέω ότι το  GO ERP  θα λύσει όλα τα προβλήματα σε μία μέρα, να είμαστε ρεαλιστές. 
Σίγουρα όμως, θα προσπαθήσουμε να έχει διεπαφές αυτόματες με την Κεντρική Διοίκηση και τους μεγάλους Φορείς Γενικής Κυβέρνησης, ώστε να μην παρατηρούνται όλα αυτά τα προβλήματα. 
Ένα άλλο σημείο που θίχτηκε από το Ελεγκτικό για κάποια έσοδα που είχαν στο Μητρώο Δεσμεύσεων, ένα θέμα το οποίο και εμάς μας απασχολεί, είναι τα Στρατιωτικά Νοσοκομεία, χρόνια τώρα και το λέμε και εμείς στο Υπουργείο Άμυνας, νομίζω μπορώ να σας πω ότι θα έρθει τώρα νομοσχέδιο του Υπουργείου Άμυνας, που τα στρατιωτικά  νοσοκομεία θα φαίνονται ξεχωριστά στον Προϋπολογισμό του Υπουργείου Άμυνας, για να φαίνεται ξεχωριστά ακριβώς, ποιες είναι οι υποχρεώσεις κλπ. 
Παρακολουθούνται τώρα, αλλά εξ συστημικά οπότε θα μπουν κανονικά μέσα στον Προϋπολογισμό του Υπουργείου Άμυνας, το οποίο είναι  πάρα πολύ σημαντικό να φαίνεται το Μητρώο Δεσμεύσεων κτλ. 
Πάμε τώρα στο τι γίνεται με το Μητρώο Παγίων και την καθαρή θέση. Πολλοί διερωτώνται γιατί η καθαρή θέση που εμφανίζεται είναι τόσο αρνητική- 340 δις, αν θυμάμαι το ακριβές νούμερο. Εμφανίζεται αρνητική γιατί ακριβώς δεν περιλαμβάνεται το Μητρώο Παγίων, δηλαδή έχει ενεργητικό-παθητικό και δεν έχεις στο ενεργητικό σου το Μητρώο Παγίων, πόσο είναι τα πάγια σου, λείπει το Μητρώο Παγίων από μέσα γι’ αυτό είναι αρνητικό, αλλιώς θα έπρεπε να είναι ισοσκελισμένο.
Πού είμαστε λοιπόν με το Μητρώο Παγίων, γιατί το είχαμε αναφέρει και πέρυσι; Βγήκε η εγκύκλιος κατάρτισης για το Μητρώο Παγίων στις 15/03/2024 για πρώτη φορά, μετά από πολλές διαβουλεύσεις, προκειμένου τα στοιχεία να συλλεχθούν και μετά να μεταφορτωθούν στο govERP,  στο σύστημα που σχεδιάζεται. Έχουν συσταθεί ομάδες εργασίας από όλα τα Υπουργεία και τους Φορείς της κεντρικής Διοίκησης, προκειμένου να γίνει η αρχική απογραφή και η αποτίμηση των περιουσιακών στοιχείων, αρχικά της κεντρικής Διοίκησης. Η δράση αυτή είναι πολύ μεγάλη, συμμετέχουν περίπου 250 στελέχη του Δημοσίου και των Φορέων κεντρικής Διοίκησης- ΕΦΚΑ κλπ., όλων των Φορέων- ήδη έχουν γίνει δεκάδες συναντήσεις και πλέον μας αποστέλλουν αναφορές με μηνιαία καταγραφή των περιουσιακών στοιχείων που απογραφούν, έχει ξεκινήσει, δηλαδή, η διαδικασία να μπαίνουν μέσα μηνιαίως τα στοιχεία που απογράφουν. 
Να πω γενικά, ποιος είναι ο σχεδιασμός και για το govERP και για τη λογιστική μεταρρύθμιση, γιατί όλα συνδέονται. Αρά, το Μητρώο Παγίων θα είναι στοιχείο του govERP, το οποίο govERP πιλοτικά θέλουμε μέσα στο 2025 από κάποια Υπουργεία να μπει σε λειτουργία και για να έχετε μια εικόνα, Δεκέμβρη του 2026- είναι στόχος και δικός μας και του RRF- να κλείσουμε το ΠΣΔΠ- να «κατέβει ο διακόπτης», που λέω και εγώ- και 01/01/2027 να δουλεύουν όλοι με το govERP. Αυτός είναι ο στόχος σαν «ημερομηνία κλειδί», να το πω και είναι και στόχος και στο Ταμείο Ανάκαμψης αυτός. 
Πριν από αυτό, όμως, υπάρχουν πολλά βήματα. Πρώτον είναι, μέχρι τέλος του Δεκεμβρίου- τον άλλο μήνα- θα εκδοθεί το νέο κοινό σχέδιο λογαριασμών που προβλέπεται από το ΠΔ, ώστε να καταργηθούν τα υπάρχοντα τέσσερα κλαδικά λογιστικά σχέδια. Κάποιοι Φορείς είναι ήδη έτοιμοι, κάποιοι θα αναγκαστούν- να το πω έτσι- «με τη βία», γρήγορα, να προσαρμοστούν, αλλά πρέπει να γίνει και είναι υποχρέωσή μας. Ναι, για κάποιους μήνες θα υπάρχει ένα πρόβλημα στη μετάβαση σε κάποιους Φορείς που δεν το έχουν ήδη εφαρμόσει- κάποιοι δεν το έχουν εφαρμόσει, οι περισσότεροι το έχουν εφαρμόσει- αλλά πρέπει να γίνει και είμαστε αποφασισμένοι γι’ αυτό, άρα μέχρι το 2025 θα εφαρμοστεί το νέο κοινό σχέδιο λογαριασμών. 
Στο govERP έχει τελειώσει η πρώτη φάση των επτά μελετών, είμαστε στο τελικό στάδιο του τελικού σχεδιασμού για να βγουν τα blue-prints και εντός του 2025 θα αρχίσουν τα τεστ από τους πιλότους-Υπουργεία που έχουμε, που να μπαίνουν δεδομένα κατάρτισης και εκτέλεσης και να βλέπουμε ότι λειτουργεί το σύστημα. Στόχος είναι, η κατάρτιση του Προϋπολογισμού τον Ιούλιο του 2026 για το 2027, να γίνει στο νέο σύστημα στο govERP, ώστε τον Δεκέμβριο του 2026 να κλείσει το παλιό σύστημα και τον Ιανουάριο του 2027 η εκτέλεση πλέον, να γίνεται στο govERP. Αυτός είναι ο σχεδιασμός, σας λέω κεντρικά, τι προσπαθούμε αυτή τη στιγμή να κάνουμε. Θέλει προσοχή, είναι πάρα πολύ μεγάλο έργο.
Τέλος του 2025 θα προσπαθήσουμε να έχουμε ενοποιημένες, σε δεδουλευμένη  βάση, λογιστικές καταστάσεις. Θα γίνει πιλοτικά, ξέρουμε ότι κάποιοι Φορείς ακόμη δεν έχουν ολοκληρώσει ισολογισμό, θα πάρουμε από όλους τους Φορείς που έχουν ολοκληρώσει τον ισολογισμό, δεδουλευμένη βάση και θα προσπαθήσουμε να κάνουμε προσαρμογές, έτσι ώστε Δεκέμβριο του 2025 να έχουμε ισολογισμό σε δεδουλευμένη βάση- επίσημο, μάλιστα του RRF, είναι και αυτό μάλιστα- οπότε προσπαθούμε Δεκέμβριο του 2025- και πρέπει, γιατί είναι του RRF- να έχουμε, έστω την πρώτη φορά, σε δεδουλευμένη βάση τον ισολογισμό. Είναι πολύ-πολύ σημαντικό. 
Θα τον συνεχίσουμε να τον έχουμε και στη μορφή που τον έχουμε σήμερα, αλλά θα δείτε για πρώτη φορά, θα προσπαθήσουμε να έχουμε και ένα ισολογισμό σε δεδουλευμένη βάση και πρέπει να τον έχουμε. Σταδιακά αυτός, ναι, θα έχει κάποια στοιχεία ταμειακά που θα κάνουμε adjustments, σταδιακά όσο ολοκληρώνονται και οι ισολογισμοί όλων των φορέων θα έρθει σταδιακά στα χρόνια να είναι 100%, accurate,να το πω έτσι.
 Οπότε, γίνεται όλη αυτή η μεγάλη προσπάθεια της μεταρρύθμισης. Αυτή είναι η καθαρή θέση.
 Για το αποθεματικό που τέθηκε να πούμε το εξής. Το αποθεματικό είναι 1 δις.
 1,2δις είναι εφέτος και πέρυσι κ.λπ., σε ένα προϋπολογισμό δαπανών 110 δις. Να πούμε ότι αυτό είναι σχετικό για οποιαδήποτε απρόβλεπτη δαπάνη. Αν με ρωτάτε, επειδή ξέρω την καθημερινή διαχείριση τόσα χρόνια, είναι μικρό. Δηλαδή, τα αιτήματα είναι πολλαπλάσια, απ’ όλα τα Υπουργεία, τους Φορείς.
 Να σας δώσω και ένα παράδειγμα πού πηγαίνουν συνήθως τα χρήματα. Ναι, πηγαίνουν για φυσικές καταστροφές, όταν έχουμε, αλλά, παράδειγμα το 2022 είχαμε την ενεργειακή κρίση, οπότε άρχισαν όλοι οι φορείς και ζητούσαν επιπλέον χρήματα για πετρέλαιο και για ρεύμα. Αυτά έπρεπε να καλυφθούν από το αποθεματικό. Ναι, δεν προβλέπεται στο νόμο, ότι είναι μόνο για έκτακτες περιστάσεις που δεν μπορούσαν να προβλεφθούν, αλλά η ενεργειακή κρίση ήταν μια απρόβλεπτη κατάσταση κατ’ εμάς που δεν μπορούσε να προβλεφθεί, οπότε αναγκαστικά έπρεπε να δώσουμε χρήματα για να έχει ο Στρατός καύσιμα, η Πολιτική Προστασία καύσιμα, ρεύμα οι Φορείς να πληρώσουν, άρα έπρεπε να καλυφθούν από το αποθεματικό.
 Ένα μεγάλο μέρος του, που το βλέπουμε αυτό και στην Έκθεση του Ελεγκτικού και το εξετάζουμε τώρα, περίπου 100 με 200 εκατομμύρια ετησίως πηγαίνουν για διάφορες δικαστικές αποφάσεις που αυτό πρέπει να το λάβουμε υπόψιν και να το προβλέπουμε στα επιμέρους Υπουργεία που προσπαθούμε να κάνουμε αυτή την προσπάθεια. 
Ένα άλλο μέρος του, περίπου 200 εκατομμύρια το χρόνο, πηγαίνουν σταθερά στο Υπουργείο Υγείας, παράδειγμα, Ρεμδεσιβίρη λόγω Covid, αντιικά στα νοσοκομεία, επιπλέον επιχορηγήσεις, ειδικά το 2022 πολλές επιχορηγήσεις στα νοσοκομεία, μεγάλες, διότι είχαμε αύξηση των τιμών του ρεύματος και των καυσίμων, στα σχολεία, καταλαβαίνετε. Άρα, έχεις ένα αποθεματικό 1,2 δις να καλύψεις όλες τις ανάγκες.
 Προσπαθούμε, αυτή είναι η προσπάθεια να μην είναι για λειτουργικά παρά μόνο σε εξαιρετικές περιπτώσεις που να το πω αλλιώς, αν δεν τα εγκρίνουμε  σταματάει ένα νοσοκομείο να λειτουργεί. 
Προσπαθούμε να έχουμε τις προβλέψεις τις γενικές κρατικές για να μην χρησιμοποιούμε χρήματα που δεν προβλέπεται παρά μόνο που θα μπορούσαμε να προβλέψουμε. Γι’ αυτό θα δείτε ότι παλαιότερα γινόταν χρήση για συγγράμματα, τώρα οι προβλέψεις για συγγράμματα, τις έχουμε βάλει στον προϋπολογισμό τον κανονικό. Δηλαδή, έχουμε βγάλει ό,τι μπορούμε να προβλέψουμε επιπλέον, μπαίνει στις τακτικές δαπάνες του κάθε Υπουργείου, ώστε αυτό να είναι πραγματικά για χρήση απρόβλεπτη για απρόβλεπτα γεγονότα.
 Προφανώς κάθε μήνα ή τρίμηνο αν θυμάμαι καλά, όλες οι πιστώσεις ότι χρησιμοποιείται από το αποθεματικό, διαβιβάζεται στη Βουλή και νομίζω, έχετε πρόσβαση και εσείς, ξέρετε ακριβώς τι πάει στα νοσοκομεία. Είναι πολύ σαφές που έχουμε δώσει πιστώσεις από το αποθεματικό, γίνεται πάρα πολύ προσεκτική χρήση του αποθεματικού, πρέπει να το αναφέρω αυτό. 
Πριν πάω στα άλλα θέματα, ναι, της ΕΛΣΤΑΤ οι  διαφοροποιήσεις είναι αυτό που ανάφερε ο κύριος Παπαδάκης. Δηλαδή, τα στοιχεία της ΕΛΣΤΑΤ είναι κατά ΕSΑ σε δεδουλευμένη βάση. Εδώ, τροποποιημένη ταμειακή με adjustments κατά  ΕSΑ. Εδώ είναι ταμειακοί, δηλαδή εδώ είναι τα ταμειακά έσοδα Ιανουάριο με Δεκέμβριο και αν θυμάστε και ο Ιανουάριος, Φεβρουάριος του επόμενου έτους μετράει στο προηγούμενο στο κατά  ΕSΑ.
 Άρα, αυτές είναι οι διαφορές. Εδώ είναι ταμειακή και εκεί είναι κατά ΕSΑ στα σχέδια. Όντως αν θέλετε να συγκρίνετε δημοσιονομικά τι συνέβη, θα πρέπει να δείτε τα στοιχεία της ΕΛΣΤΑΤ έναντι του Προϋπολογισμού. Μπορείτε να το δείτε επίσης, εάν θα ανοίξετε τον προϋπολογισμό του 2024 που έχει τον απολογισμό του 2022 τα τελικά-τελικά και να τα συγκρίνετε με τον προϋπολογισμό του 2022, το λέω απλά για να έχετε βάση σύγκρισης.
 Με βάση τους δυο προϋπολογισμούς μπορείτε να  δείτε τα απολογιστικά αναλυτικά, πόσο είναι οι φόροι, πόσο είναι το κάθε στοιχείο.
 Η καθαρή θέση το είπαμε, το Gov.ERP. Τώρα, δυο γενικότερες και κάποια άλλα θέματα που τέθηκαν. Πρώτον, το Επενδυτικό Έλλειμμα.
Όντως, ο μέσος Ευρωπαϊκός όρος είναι γύρω στο 22%.  Πριν την κρίση, το 2008 – 2009,  ήμασταν κοντά στο 20%. Στην κρίση «πέσαμε». Να πούμε ότι το 2018 - 2019 που φτάσαμε στο χαμηλότερο σημείο, ήμασταν γύρω στο 11%, «επενδύσεις ως προς ΑΕΠ», ο «λόγος επενδύσεις ως προς ΑΕΠ»,  11%. Αυτό σταδιακά αυξήθηκε, το 2023 είμαστε στο 15%, το 2024, η πρόβλεψη είναι 16%, το 2025, 17%, και το 2026 είναι 18%, περίπου 1% τον χρόνο, να καλύπτουμε. Αυτή είναι η πρόβλεψη και στο «Μεσοπρόθεσμο», αν δείτε που καταθέσαμε, ο «λόγος  επενδύσεις ως προς ΑΕΠ». Είμαστε, λοιπόν, το 2023 στο 15%, το 2024 στο 16%, ο «λόγος» και να αυξάνεται περίπου, για να έχετε μια εικόνα, 1% ετησίως, είναι η πρόβλεψη, και αυξάνεται και το ΑΕΠ, να αυξάνονται και οι επενδύσεις.  
Οι επενδύσεις από 20 δις, το 2019, είναι σήμερα, το 2024,  37 δις, η πρόβλεψη, αλλά έχει αυξηθεί και το ΑΕΠ, το «λόγο» κοιτάμε λοιπόν, «επενδύσεις ως προς ΑΕΠ». 
Άρα, υπάρχει και αύξηση του «λόγου», περίπου 1%,  κατ’ έτος, κατά μέσο όρο και ο στόχος είναι να φτάσουμε το 20% και πόσο μάλλον το 22% που είναι ο μέσος Ευρωπαϊκός όρος.
 Χρηματοπιστωτικό Τομέα, ναι. Ο «λόγος καταθέσεων προς  δανείων», να πούμε εδώ αυτό πρέπει να το δούμε σε συνάρτηση με τους δείκτες κεφαλαιακής επάρκειας των τραπεζών που ο δείκτης κεφαλαιακής επάρκειας, είναι ταμειακά διαθέσιμα διασταθμισμένα ως προς τον «κίνδυνο στοιχεία του ενεργητικού». Δηλαδή, τα δάνεια σταθμισμένα ως προς τον κίνδυνο, οπότε, όταν έχεις υψηλότερο NP-ratio, πρέπει να κρατάς και περισσότερες καταθέσεις, ώστε να καλύπτεις τους λόγους κεφαλαιακής επάρκειας του SSM.
  Το λέω σαν γενική εικόνα, είναι διαθέσιμα  diaries quantitated, λέει, είναι το βασικό. Οπότε γι’ αυτό παρατηρείται γιατί είχαν και το 2022 υψηλότερα «κόκκινα δάνεια», γι’ αυτό παρατηρείται αυτή η απόκλιση του μέσου Ευρωπαϊκού όρου. Να πούμε ότι το 2022 παρουσιάστηκε, νομίζω, 8,5% «κόκκινα δάνεια» τώρα είναι κάτω από 7%. Στόχος είναι μετά την ολοκλήρωση του «Ηρακλή», να «πέσουμε» και του επιπλέον 1δις κάτω από 4%, ο μέσος Ευρωπαϊκός όρος είναι λίγο κάτω από 3%, αυτή τη στιγμή, «κόκκινα δάνεια», για να μπορούν να χορηγούν λοιπόν, επιπλέον, για να γίνει πιστωτική επέκταση, απαιτείται να «πέσει» το NP-ratio, ώστε να καλύπτονται οι δείκτες κεφαλαιακής επάρκειας και να έχουν τα διαθέσιμα, να διαθέτουν. Αυτό είναι το βασικό, αλλά από εκεί και πέρα, είναι και όλα τα μέτρα πολιτικής και τα λοιπά. 
 Να αναφέρω ότι τα δάνεια του ΤΕΠΙΧ, του Ταμείου Ανάκαμψης, όλα τα έργα, τα  συγχρηματοδοτούμενα, «Το σπίτι μου», όλα αυτά, ουσιαστικά, βοηθούν στην περαιτέρω πιστωτική επέκταση, η οποία έχει βελτιωθεί σημαντικά για τις επιχειρήσεις, αλλά, ναι, ακόμα δεν έχει βελτιωθεί σημαντικά για τα νοικοκυριά. Αυτό είναι αλήθεια. 
«Ταμειακή διαχείριση και ίδια κεφάλαια και κοινό κεφάλαιο». Εντάξει, όλοι οι φορείς έχουν επιλογή ότι όπου/ότι/άμα θέλουν, να βάλουν τα χρήματά τους στην Τράπεζα της Ελλάδος είτε στο κοινό κεφάλαιο είτε στην ταμειακή διαχείριση. Δεν έχει ουσιαστική διαφορά, απλά το ένα από τα δύο είναι, να το πω, έτσι, κυμαινόμενο. Εξαρτάται και από τις αποδόσεις του Ελληνικού Ομολόγου, το κοινό κεφάλαιο. Η ταμειακή διαχείριση έχει το σταθερό επιτόκιο 3-3,5%, δεν θυμάμαι τώρα που δίνουν οι φορείς.
 Το ένα, είναι, δηλαδή, να το πω, έτσι, σαν προθεσμιακή κατάθεση, το άλλο, σαν όψεως, για να έχουμε μια εικόνα, οπότε δεν έχει ουσιαστική διαφορά που τα βάζουν και έχουν επιλογή όποτε θέλουν, το βγάζουν, το βάλουν στην άλλη επιλογή.
 Και όσον αφορά, τέλος, για την πληροφόρηση για τις εγγυήσεις και την ΕΤΑΔ, σωστά, στον Προϋπολογισμό μέσα και αυτός που θα κατατεθεί και αυτός που καταθέτουμε έχει πληροφόρηση, το ύψος των κρατικών εγγυήσεων που έχουν δοθεί ξεχωριστά, «ΗΡΑΚΛΗ» κ.λπ..
 Όντως, ίσως, θα μπορούσαν στον επόμενο Ισολογισμό ή Απολογισμό να έχουμε περισσότερη πληροφόρηση και γι’ αυτό το ύψος.
 Ευχαριστώ πολύ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ, κύριε Υπουργέ. 
Και σε αυτό το σημείο κηρύσσεται περαιωθείσα η συζήτηση.
 Να κάνουμε ένα πεντάλεπτο διάλειμμα για να επανέλθουμε για την επόμενη συνεδρίαση και να ευχαριστήσω για μία ακόμη φορά την Πρόεδρο του Ελεγκτικού Συνεδρίου και τους συνεργάτες της.
Σας ευχαριστώ πολύ.
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακτύπης Διονύσιος, Βλάχος Γεώργιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Αποστολάκη Μαρία Ελένη, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Βορύλλας Ανδρέας, Καζαμίας Αλέξανδρος και Χαλκιάς Αθανάσιος.  

Τέλος και περί ώρα 16.10΄ λύθηκε η συνεδρίαση.

          Ο ΠΡΟΕΔΡΟΣ ΤΗΣ ΕΠΙΤΡΟΠΗΣ	 	        Ο ΓΡΑΜΜΑΤΕΑΣ

